O'ZLASHTIRISH TAVSIYA ETILADIGAN MAHSULOTLAR\nФуқаро Раҳим Ходжаевнинг ижтимоий тармоқларда тарқалган видеомурожаати бўйича Бухоро вилояти ҳокимлигининг баёноти\nКўпчиликка маълум, фуқаро Раҳим Ходжаев кейинги пайтларда тез-тез ижтимоий тармоқларда пайдо бўлиб, Бухоро вилояти расмийлари, хусусан, вилоят ҳокими Ўктам Барноев, прокуратура, ички ишлар ва суд идоралари раҳбарлари ҳақида бўҳтон ва ҳақоратомуз чиқишлари билан уларга тўғридан-тўғри ноҳақ айбловлар ёғдириш ҳамда обрўсизлантиришга қаратилган хатти-ҳаракатларни содир этиб келмоқда. Унинг куни кеча facebook ижтимоий тармоғи орқали тарқалган видеомурожаати ҳам ана шундай характерга эга.\nДавлат вакиллари шаъни ва қадр-қимматига путур етказишга уринаётган бу кимсанинг жиноий қилмишлари ҳақида қуйидагиларни маълум қиламиз:\nВаколатли идоралар ўрганишларига кўра, Раҳим Ходжаев бундан 16 йил муқаддам ишлаб турган Бухоро трикотаж фабрикаси мол-мулки ва бино-иншоотларини талон-тарож қилиш, қарийб беш ярим гектар ер участкасини бўлиб-бўлиб сотишни мақсад қилиб, дастлаб 2003 йилда жамият устав фондидаги 25 фоиз улушни, кейинчалик 2006 йилда жами 42 фоиз улушни ўзиники қилиб олади. Аниқланишича, шу даврдан эътиборан бу корхона инқирозга юз тута бошлайди.\nКейинчалик Раҳим Ходжаев бу корхонага буткул ҳукмронлик қилиш истагида 2013 йилда жамиятнинг давлатга тегишли 32 фоиз улушини ҳам инвестиция киритиш мажбурияти билан эгаллайди. Бироқ бу шахс корхона фаолиятини тиклаш ва иқтисодий даражасини яхшилаш бўйича инвестиция йўналтириш ўрнига, осон бойлик орттириш мақсадида унинг мол-мулкини талон-тарож қилиш ва ер участкасини ўзга шахсларга сотиш пайига тушади. Шу даврдан бошлаб фабрика фаолияти тақа-тақ тўхтайди. Илгари бу корхонада меҳнат қилган 1500 дан ортиқ ходим эса ишсиз қолади. Натижада уларнинг кўпчилиги иш излаб, чет мамлакатларга кетишга мажбур бўлади.\nФабрика жойлашган ҳудуд бўладими ёки вилоятнинг бошқа жойидан бўладими, кўпчилик ёшлар худди шу корхонада ишлаб, рўзғор тебратарди. Корхонанинг нафақат вилоят, балки республика иқтисодиётида ҳам салмоқли улуши бўларди.\nБугун ижтимоий тармоқларда ўзининг тадбиркорлик фаолиятига тазйиқ бўлаётганлиги ҳақида айюҳаннос солаётган Раҳим Ходжаев эса бундан 16 йил йил муқаддам Бухоро трикотаж фабрикасини стихияли равишда ишдан тўхташига, мол-мулкини талон-тарож қилиш оқибатида харобага айланишига олиб келган. Дарҳақиқат, ҳувиллаган, аниқроғи, ҳар томондан таланган ва ташландиқ жойга айланиб қолган бу корхона аҳволини кўрган ҳар қандай кимса, бунинг сабабчиларини албатта қаттиқ лаънатлайди!\nХўш, бу ўринда ким ҳақ!? Инқирозга юз тутиб, вайронага айланган корхонага салоҳиятли инвесторларни жалб қилиш, уни замонавий фабрикага айлантириш ва янги иш ўринлари яратиш йўлида меҳнат қилаётганларми ёки корхонани тамоман йўқ қилган ва бугунги кунда аниқ бир бизнес режаси ва кафолатланган сармояси бўлмаган Раҳим Ходжаевми?\nҚачонлардир ўзбошимчалик билан ўзлаштирилган корхонанинг фаолият юритмаслигига ўша даврлардаги муҳит сабабчи ҳам дерсиз!? Модомики, шундай бўлса, унда халқпарвар “тадбиркор” шундай муҳташам иншоотдан нега бугунги қулай шарт-шароитлардан руҳланиб, иш бошлашга сира қунт қилмади? Қолаверса, шахсан вилоят ҳокими унинг тадбиркорлигига кўмаклашиш мақсадида бир неча бор учрашган, дарду ҳасратини тинглаган бўлишига қарамай, Раҳим Ходжаевда озгина бўлсада, ижобий ўзгариш сезилмади. Тасарруфидаги обьектга шахсий мулки сифатида қараб, ҳудуд тараққиётига хизмат қиладиган лойиҳага қўл уриш учун Раҳим Ходжаевга нима тўғаноқ бўлганини ҳатто, ўзи ҳам изоҳлаб бера олмаса керак!\nЭскирган қарашлар билан ҳеч бир аниқ бизнес режаси ҳам бўлмаган, ғойибдан мўъжиза кутаётган ва бугун ўзини “тадбиркорман” деб даъво қилиб, жар солаётган Раҳим Ходжаев ҳақиқий тадбиркорга хос ҳеч қандай амалий натижа кўрсата олмаганини ўзи ҳам тушуниб етган.\nАкс ҳолда сўнгги уч йил ичида Бухорода кечаётган ўзгариш ва янгиланишлардан илҳомланиб, ўрнидан қўзғалган, корхонага инвестиция жалб қилиш бўйича ҳаракатни бошлаган бўларди. Яъни “ётиб қолгунча, отиб қол” қабилида иш тутмай, сўнгги мол-мулкларини ҳам кимларгадир сотиш фикридан қайтиб, замонавий технология ва дастгоҳларни олиб келарди.\nҚурби етмаса, давлат ҳокимияти органларига лоақал бир бор аниқ режа асосида мурожаат билан чиққанида эди, унга хориж сармоясини жалб қилиш, бизнесини бошлаш учун самарали йўл-йўриқ, амалий кўмак кўрсатиларди. Лекин Раҳим Ходжаев сохта ҳужжатлар тайёрлаш ва "жарақ-жарақ" пулга сотиш орқали катта бир объектни талон-тарож қилиниши оғир оқибатларга олиб келишини ўйлаб ҳам кўрмади.\nДабдурустдан давлат мулкини ўз тасарруфига олиб, биз юқорида таъкидлаган 1500 нафардан зиёд шахснинг доимий даромадидан айирган одам, унга ўтказилаётган босим ва тазйиқ ҳақидаги даъволари билан ўзини оқлаш учун талвасага тушаётганлиги масаласига чуқурроқ ёндашамиз.\nТазйиқ аслида нима дегани? Одамларни ишсиз қолдириб, уларнинг тўкин ҳаётига раҳна солиш тазйиқ эмасу, хўжасизларча талон-тарож қилинган собиқ фабрика бўйича давлат аралашуви билан адолат қарор топиб, мулкни замон билан ҳамнафас ишбилармон ва ишончли бизнес ғоя, кафолатланган инвестиция соҳибига берилиши тазйиқми!?\nБир вақтлар шу масканда қора қозони қайнаган минглаб юртдошларимизнинг хорижда сарсон-саргардон бўлишига мажбур қилган, таъбир жоиз бўлса, “сохта тадбиркор”нинг фаолияти тазйиқ эмасу, бугун яна шу масканга қайта янги ҳаёт бағишлашга интилаётган, 2000 нафардан зиёд аҳолини иш билан таъминлашга бўлган уриниш тазйиқми!?\nШу ўринда муҳим факт. Ички ишлар органлари маълумотларига кўра, айни пайтда вилоятдан 102 минг 300 нафар шахс иш қидириб бошқа давлатларга чиқиб кетганлиги ёки 24 минг 816 нафар шахс ишсиз юрибди. Бу ҳолга асл сабабчи Раҳим Ходжаевга ўхшаганлар эканлигини тушуниш қийин эмас.\nНазаримизда, ўз нафсини халқ манфаатидан устун қўйган ана шундай “олифта” кимсаларнинг қилмишларини яширин тазйиқ дейиш мумкин.\nВилоятда яшовчи ёки ташриф буюрган хар бир шахс биладики, сўнгги 2 йил давомида ҳудудда мислсиз, кенг кўламли ижобий ўзгаришлар, бунёдкорлик ишлари амалга оширилди. Тадбиркорлар фаолиятига 1,5 млрд АҚШ доллар қийматидан ортиқ инвестиция жалб қилиниб, 80 мингдан зиёд янги иш ўринлари яратилди. Шу билан бирга, муқаддам турли йўллар билан хусусийлаштирилган, бироқ ўзига олган инвестиция мажбуриятларини бажара олмаган шахслар ёки сохта тадбиркорлар ихтиёридаги бўш ва самарасиз бўлган 200 га яқин объектлар ҳамда ер участкалари давлатга қайтарилди.\nБу Раҳим Ходжаевга ўхшаганларга ёқмагани аниқ. Натижада улар сохта ва уйдирмага асосланган маълумотларни ижтимоий тармоқларга жойлашга уринмоқдалар. Аслида эса улар шу йўл билан, давлат ва жамият манфаатини ўйлаб меҳнат қилаётган давлат вакилларини аҳоли орасида обрўсизлантириш, ишни ҳар томонлама, холисона ўрганилишига тўсқинлик қилиш ва адолатсиз қарор чиқарилишига эришиш учун тергов ёки судга турли шаклда намойишкорона таъсир ўтказиш пайига тушмоқдалар.\nБу гўёки шундай йўл тутилса, “сувдан қуруқ чиқиш”га олиб келадигандек! Ёки эски ҳаммом, эски тос қабилида қолган бино ва иншоотлар ҳамда ер майдонларини бемалол сотишга йўл очиб берадигандек.\nДавлат мулкини бошқариш ва тадбиркорликни қўллаб-қувватлаш қўмитаси “Бухоро трикотаж фабрикаси” акциядорлик жамияти ҳамда “Ўзбекенгилсаноат” уюшмаси ўртасидаги келишув – шартномаси талаблари харидор Раҳим Ходжаев томонидан лозим даражада бажармаган. Хусусан, меҳнат қонунчилиги бузилган, корхона фаолияти йўналишини 5 йил давомида ўзгартирмаслик талабига риоя этилмаган, янги бизнес режалари асосида маҳсулот ишлаб чиқариш ва етказиб бериш ҳажмини сақлаб қолиш чоралари кўрилмаган. Шу салбий ҳолатлар ва корхонанинг мавжуд инфратузилма объектларини бир қатор жисмоний ва юридик шахсларга сотиб юборилганлиги сабабли ФИБ Бухоро туманлараро судининг 2018 йил 19 июндаги қарори билан жамият ҳудудидаги бино-иншоотлар давлат ихтиёрига ўтказилган.\nТакрорий шикоятлар асосида иш мустақил орган фуқаролик суди кассация инстанциясида кўрилиб, суднинг 2019 йил 27 мартдаги ажримига асосан юқоридаги суд ҳал қилув қарори ўзгаришсиз қолдирилган.\nМодомики, Раҳим Ходжаев суд қароридан норози экан, нима учун энг охирги инстанция Олий судга назорат тартибида шикоят қилмади!?\nЯна бир эътиборли жиҳат, “Исмоил Фозилов” МЧЖ таъсисчиси Раҳим Ходжаев ҳамда жамият мансабдор шахсларига нисбатан фирибгарлик жиноятини содир қилганликлари ҳолати юзасидан уларга нисбатан ЖКнинг 168-моддаси 2-қисми “а”, “б” бандлари билан жиноят иши қўзғатилган.\nДастлабки тергов жараёнида, Раҳим Ходжаев фуқароларга ҳужжатларни сохталаштириш орқали ушбу фабрика ҳудудидаги бино-иншооти мавжуд бўлмаган ерларни гўёки қурилиши тугалланмаган бино-иншоотлар сифатида келгусида турар жой қуриш учун фирибгарлик йўли билан ҳар бирига 13 500 – 20 000 АҚШ долларидан қонунга зид равишда сотиб келганлиги аниқланган.\nШу каби бошқа объектлар бўйича ҳам унинг қилмишларида қонунбузилиш ҳолатлари давом эттирилган. Жумладан, Файзулло Хўжаев тумани ҳокимининг 1992 йил 30 июндаги қарори асосида “Қаҳрамон” кичик шахсий корхонасига бириктирилган М.Наршахий (собиқ Ленин-йўли) кўчасида жойлашган 3 гектардан иборат ўрикзор боғ ер майдони кўп йиллик дарахтзор ер турига киритилиб, умумий фойдаланиладиган боғлар сифатида белгиланган бўлсада, Раҳим Ходжаев томонидан 2008-2010 йиллар давомида ноқонуний равишда уй жой қуриш учун сотиб юборилган.\nБироз аввал Бухоро шаҳридаги “Ҳазрати Имом” қабристони билан боғлиқ масала ҳам кенг муҳокамаларга сабаб бўлганидан кўпчиликнинг хабари бор. Аниқроғи, мазкур қабристондаги майитсиз қабрлар мавзуси ортида ҳам Раҳим Ходжаев турли иддаолар билан ўзини намойиш қилганди.\nБутун бошли корхонани барбод қилган “устомон” тадбиркорнинг 40 дан ортиқ қўшқаватли, нақшинкор қабр қурган, таъбир жоиз бўлса, майитлар кетидан ҳам ойлик орттиришни кўзлаган одамга томошабин сифатида халқимиз қандай баҳо берган бўларди!?\nЭнди ўзингиз ўйланг, қабристондан ҳам мўмай даромад топишни мақсад қилган одамни тадбиркор дейиш мумкинми?! Хуллас, ўтган асрнинг 90 – йилларида “И.Фозилов” акциядорлик жамияти тасарруфига ўтган муҳташам обеъкт тадбиркордан тортиб олинмади, балки кафолатланган инвестиция киритиш эвазига ишбилармон тадбиркорга берилди.\nЎтган йиллар ичида бир нечта жисмоний ва юридик шахсларга сотилган, талон-тарож этилган инфратузилма объектлари ва бинолар бугун бизнесни яхши тушунадиган ғайратли тадбиркорга ишониб топширилди. Яъни Шофиркон ва Вобкент туманларида 1500га яқин аҳолини иш билан таъминлаган “Шофиркон экваториал текс” МЧЖ томонидан бу ерда ҳам 2000дан зиёд юртдошларимизнинг банд бўлишлари учун замин яратилмоқда.\nХўш, нега илгарироқ инвестиция киритиш ҳақида ўйлаб ҳам кўрилмади-ю бугун қонун талабларини бузиб туриб, Раҳим Ходжаев ҳаракатга тушиб қолди?\nЮқорида қайд этилганидек, Раҳим Ходжаевнинг тергов органи ёки суд қароридан норози бўлса, юқори саналган мамлакат Олий судига назорат тартибида ёки Бош прокуратурага шикоят қилмаганлигининг боиси аниқ. Бунда у ўз айби янада очиқланишини жуда яхши билади.\nРаҳим Ходжаев туҳмат қилиш, яъни била туриб бошқа шахслар тўғрисида уйдирмалар тарқатиш Ўзбекистон Республикаси Маъмурий жавобгарлик тўғрисидаги Кодекснинг 40-моддаси ёки Жиноят кодексининг 139-моддаси билан жавобгарликка тортишга сабаб бўлишини билмаслиги мумкин эмас.\nВилоят ҳокимлиги томонидан аввалги видеомурожаатларига билдирилган юмшоқ муносабатни “қўлингдан келгани шуми” қабилида тушунган Раҳим Ходжаев андишани отини қўрқоқ қўйгани ҳам бор гап. Шунга кўра, ижтимоий тармоқларда вилоят мутасаддиларига нисбатан уйдирма ва бўҳтон хабарларни тарқатаётган Раҳим Ходжаевга нисбатан прокуратура органлари томонидан қонуний чоралар кўрилиши унинг тоифасидаги бошқа кимсалар учун ҳам ўзига хос сабоқ бўларди!\nДарвоқе, ушбу баёнотни тайёрлаш жараёнида Раҳим Ходжаевнинг яна бир қилмиши ҳақида хабар топдик. Бу ҳақда ҳам яқин вақт оралиғида батафсил тўхталамиз.\nQo'shilgan sana:2019-09-10 O'zgartirilgan sana:2019-09-10


ЎзА - “Юнусобод” ва “Туркистон”\n26.07.2018 14:55 Чоп этиш версияси\n“Юнусобод” ва “Туркистон”\nТезкор, ишончли, қулай. Бу таърифлар ер остида ҳақиқий мўъжизага айланган метрога тегишли.\nЧунки мазкур транспорт тури ҳаракатланадиган ҳудудлардаги кўчаларда тирбандлик ёки ортиқча босимнинг олди олинади. Шу боис бирор юмуш билан йўлга чиққанимизда манзилга тез етиб бориш учун кўпинча метрони танлаймиз.\nТошкент метрополитени йўловчиларни ташишдаги қулайлик ва хавфсизлик нуқтаи назаридан энг самарали транспорт воситаси бўлиб, маълумотларга кўра, ушбу транспорт хизматидан кунига 100 минглаб йўловчи фойдаланади. Бугунги кунда Тошкент метрополитенида учта йўналиш фаолият кўрсатмоқда. Бу йўлларда жами йигирма тўққиз бекат мавжуд.\nМарказий Осиёда ягона бўлган метро пойтахтимизда 1977 йилда барпо этилган бўлиб, метро линиясининг дастлабки узунлиги 12,2 километрдан иборат эди. “Чилонзор”, “Ўзбекистон” ва “Юнусобод” йўналишларидан иборат Тошкент метрополитени мустақиллик йилларида янада ривож топди. Хусусан, Тошкент шаҳар марказини Юнусобод турар жой массиви билан боғлайдиган учинчи линиясининг “Мингўрик”, “Юнус Ражабий”, “Абдулла Қодирий”, “Минор”, “Бодомзор”, “Ҳабиб Абдуллаев” бекатлари 2001 йилнинг 26 октябрда ишга тушган.\nУлардан ҳар куни саккизта тезюрар поезд 140 мартагача қатнайди. Бекатларнинг ҳар бири ўзига хос бадиий безак ва кўринишга эга. Мисол учун, “Мингўрик” бекати ноёб оқ мармар билан безатилган. У “Ўзбекистон” линиясининг “Ойбек” бекати билан 140 метрлик ўзга хос ўтиш йўли билан туташган. Яна бир ўзига хос жиҳати, бу ерда тиббиёт бекати жойлашган бўлиб, нафақат метрополитен ходимлари балки йўловчиларга ҳам хизмат кўрсатади.\n“Юнус Ражабий” – пойтахтимиздаги метро бекатлари орасида энг чуқури ҳисобланади. “Абдулла Қодирий” бекатига машҳур ўзбек ёзувчисининг номи берилганини эътиборга оладиган бўлса, унинг безаклари ҳам ўзига хослигини кўрамиз. Қандиллар гўзаллиги кўзингизни қамаштириб, қуёш ёғдусидан баҳра олиб, чуқур ер остида турганингизни ҳам унутасиз.\n“Бодомзор” – бу бекатда ушбу мева тасвири кенг қўлланилган. Нақшларни томоша қиларкансиз, уни устида болажонлар сув ҳавзаларида мириқиб чўмиладиган, катталар ҳордиқ чиқарадиган улкан аквапарк жойлашганидан ҳайратга тушасиз.\nАйни вақтда Президентимиз ташаббуси билан Тошкент метрополитени “Юнусобод” линиясининг кейинги бекатларини бунёд этиш ишлари жадал амалга оширилмоқда. Ушбу йўналиш яна иккита станцияга узайтирилади, уларнинг ишчи номлари “Юнусобод” ва “Туркистон”дир.\nТемур Мамадаминов (сурат) ЎзА


Сайлов арафасида мустақил нашрлар ва журналистлар ҳамлага учаяпти\n30 июн 2022, Тошкент вақти: 18:25\nОзодбек Қозоғистонда 4 декабрь куни ўтказиладиган президент сайлови арафасида мамлакатдаги мустақил ва мухолифатдаги газеталарга тазйиқлар янада кучайиб боряпти.\nКузатувчиларнинг фикрича, сайловда қатнашаётган демократик кучларга хайрихоҳ бўлган мустақил журналистлар ва нашрларнинг шаштини қайтариш мақсадида уларга шундай муносабатда бўлинмоқда.\nЖанубий Қозоғистон педагогика университети профессори Ботир Норбоевнинг билдиришича, мухолифатдаги нашрларнинг аксарияти матбуот дўконларига чиқарилмаяпти. Уларнинг баъзилари президентликка номзод Жармахон Туяқбойнинг сайловолди штаби вакиллари орқали тарқатиляпти. Шунга қарамай, бу газеталарни тарқатиш осон кечаётгани йўқ. Чунки уни тарқатаётганлар ҳибсга олинмаса-да, оғзаки жиддий огоҳлантириляпти.\nПрофессорнинг таъкидлашича, Қозоғистонда мухолифатдаги нашрларни ўқийдиганларга нисбатан ҳукумат идораларида, жамоат жойларида салбий муносабат мавжуд. Шунинг учун ҳам бундай нашрларни одамлардан бекитиб ўқишга тўғри келади.\nШунга қарамай, Б.Норбоевнинг эътирофича, қўшни давлатлардагига қараганда Қозоғистонда матбуот нисбатан эркин. Яхшими-ёмонми, мухолифатдаги нашрлар фаолият юритмоқда.\n“Қозоғистонни ярим демократия ҳукмрон давлат, деса бўлади. Мухолифатдаги нашрлар қаршиликка учраса ҳам чиқиб турибди”, - деди Б.Норбоев.\nШу ўринда Қозоғистонда матбуот эркинлигига раҳна солувчи ҳолатларнинг баъзиларига тўхталиш жоиз. 19 октябрь куни Олмаота шаҳрида “Свобода слова” газетасининг 50 минг нусхаси истеъмолчиларга тарқатиш учун босмахонадан олиб чиқиб кетилаётганда ҳуқуқ-тартибот ходимлари томонидан ушлаб қолинди. Худди шу куни “Адолатли Қозоғистон учун” демократик ҳаракати биносида мухолифатдаги нашрларнинг беш ходими номаълум сабабларга кўра ҳибсга олиниб, бир неча соатдан кейин қўйиб юборилди.\nОлмаота шаҳрида “Азат” газетаси мухбири, таниқли публицист Казис Тоғузбоев ҳибсга олинди ва 5 кунлик қамоқ жазосига тортилди. Суднинг бу қароридан норози бўлган журналист озод этилгунга қадар очлик эълон қилди.


Шоҳруҳхон: “Ўзимни хаваскор санъаткорлар сирасига қўшаман” - Darakchi\nШОУ-БИЗНЕС 09.01.2017, 14:44\nТеги: Шоу-бизнес, Шоҳруҳхон\nХонанда Шоҳруҳхон “Даракчи” газетасининг 2017 йилдаги илк сони меҳмони бўлди. Хонанда билан интервьюни тўлиқ талқинда эътиборингизга хавола этамиз.\n— Раҳмат, ўзингизга ҳам муборак! Одатга кўра, тўкин дастурхон атрофида қариндошларимиз билан бирга кутиб олдик. Болалигимиздан онам “Янги йил – оилавий байрам! Шунинг учун уйда, оила даврасида жамулжам бўлиш керак!”, деб ўргатганлар. Бу қоидани ҳеч биримиз бузмаганмиз. Янги йилни кутиб олгандан кейин ҳеч ким тарқалиб кетмайди, то тонгга қадар ўйин-кулги қиламиз.\n— Шоҳруҳхон, ошхонадаги “ижод”ингиз санъатдаги кабими?\n— Фақат “Чой қўйиб юбор”, дейишади, холос (кулади). Махсус байрамларда ҳам уйда аёлларни ошхонадан озод этиб, хурсанд қилолмасам-да, бошқа усуллар орқали кўнгилларини олишни уддасидан чиқаман.\n— Суҳбатимизни ижод “ошхонаси”га бурсак, Ўзбекистон халқ артисти Насиба Абдуллаева Самарқанддан Тошкентга келгунга қадар сизнинг “Алдамадим” қўшиғингизни тинглаб, ҳатто жўр бўлиб хиргойи қилиб келибдилар. Қўшиғингиз нимаси билан ёққан бўлиши мумкин?\n— Балки сўзлари ёққан бўлиши мумкин, яна ким билсин (самимий кулади). Аслида бу қўшиқдан юқори парвоз кутмагандим. Лекин яхши натижа берди, хурсанд бўлдим. Бастакор Фаррух Бадалбаев қўшиқни эшиттириб, “Агар шу қўшиқни куйласанг, мухлисларинг аудиторияси кенгаяди. Нафақат ёшлар, балки катталар ҳам қўшиқларингни мароқ билан тинглайдиган бўлишади”, деганди. Очиғи, ўшанда Фаррух аканинг гапларига ишонмагандим. Лекин ҳозир қанчалар ҳақ бўлганига аминман.\n— Албатта! Бундай вазият кўп бўлмайди-ю, лекин учраб туради. Шундай ҳолатлардан бири ёдимда қолган. Тўйхонага борганимизда тўй эгаси “Сизга бугун хизмат ҳаққингизни беришим керак эди. Лекин бор пулимни тўйхонанинг ижарасига бердим. Узр, сизни овора қилдим”, деган. Шунда созандаларимга “Юринглар, қўшиқ айтиб берсак, биздан ҳеч нима кетмайди!”, дея тўй эгаларини хурсанд қилгандик.\n— “Тўйда файз олди”, деган гаплар қулоққа чалинади. Назарингизда файз нима?\n— Яхши томони ҳамма битта соҳада ишлайди, бир-бирини тушунади, суҳбатлашиш учун мавзу, ғоялар кўп бўлади. Шу ғояларни жамлаб, жуда яхши натижаларга эришилади. Ёмон томони: миш-мишлар халақит беради. Қилмаган ишларимни “Шоҳруххон фалон иш қилибди”, дея асоссиз гап тарқатишади, бундан ранжийман, албатта.\n— Суратга олиш майдончасида онам менга фильмга таклиф қилинган актёр сифатида қарайдилар. Лекин онам билан ишлаш осонроқ, эркинлик етарлича-да. Масалан, “чарчадим”, дея ётиб олсам, “ҳа, майли, актёримиз чарчабди, танаффус эълон қиламиз”, дейдилар. Ўғиллари эканим ёдларига тушиб қолади (кулади). Бошқа режиссёр билан ишлаш эса тажриба орттиришга имкон беради.\n— Кўпинча иккаласи муроса қилолмайди. Аслида ақл билан иш қилиш керак, лекин юрак барибир ўз “сўз”ини айтади. Олтин ўрталикни топишга ҳаракат қиляпман, бироқ тўла уддасидан чиқолганимча йўқ.\n— Умр “саҳифа”ларимни варақлаганда, алоҳида ёдда қоладиган йил бўлди. Концерт дастурим муваффақиятли ўтди, оила қурдим, ҳар бир куним хурсандчиликларга бой бўлди.\n— Шу вақтгача ўйлаган режаларимга ортиғи билан эришдим. Оилам тинч, кўнглим хотиржам, ижодда ўзимни топа олдим. Лекин ҳозиргидан кўпроқ ишламоқчиман. Авваллари бир йилда зўрға битта қўшиқ ёзардим. Ҳозир илҳом парилари шу қадар тинчлик бермаётганидан бир ойда тўртта: “Ёнингдаман”, “Паризод”, “Маликам”, “Ўзбекистон” қўшиқларини ёздим. Ҳаммаси ўзимга шу қадар ёқяптики, қайси бирини мухлисларга тақдим этишни билолмай, ҳайронман.\n— Улғайдим, шекилли. Дунёқарашим кенгайди, овоз “тембр”им ўзгарди. Февралда бўлиб ўтадиган концертимга ҳам доимгидан-да, ўзгача шижоат билан тайёргарлик кўряпман.\nШоҳруҳхон Тошкент давлат иқтисодиёт университетининг битирувчиси\nБу ҳақида хонанда ўзининг ижтимоий тармоқдаги саҳифасида маълум қилди. Қуйида ушбу муҳим кундан фотоларни томоша қилишингиз мумкин.\nЗиёда ва Шохруҳхоннинг океан орти концертидан... (видео)\n12 май куни океан ортида, ўзбек эстрадасининг икки вакили — Зиёда ва Шохруҳхон концерт бериши ҳақида хабар берган эдик... Зиёданинг инстаграмдаги саҳифасида концертдан видео-репортаж тақдим...\nШоҳруххон Бухородаги стадионда туриб, онасини табриклади (видео)\nИжод “уммон”ида, мазза қилиб “сузиб” юрган Шоҳруххон, айни дамда Республикамиз бўйлаб гастроль сафарида... Куни кеча хонанда Бухорода сафарида тақдим этган фото ва видеолавҳалари кўпчиликнинг диққатини...


74 ёшли собиқ маслаҳатчи қатор шартлар асосида озодликка чиқарилди. Унинг паспорти олиб қўйилди, қаерда юргани эса GPS-трекер орқали кузатиб турилади. Шунингдек, собиқ маслаҳатчи комендантлик соатига риоя қилишга мажбур.\nСуд АҚШнинг собиқ президенти Дональд Трампнинг собиқ маслаҳатчиси Томас Баракни 250 млн доллар гаров эвазига озодликка чиқарди. Бу ҳақда AP хабар бермоқда.\nБарак Трамп маъмуриятининг ташқи сиёсатига таъсир кўрсатиш мақсадида махфий равишда БАА учун ишлаганликда айбланганди.\n74 ёшли собиқ маслаҳатчи қатор шартлар асосида озодликка чиқарилди. Баракнинг паспорти олиб қўйилди, унинг қаерда юргани эса GPS-трекер орқали кузатиб турилади. Шунингдек, собиқ маслаҳатчи комендантлик соатига риоя қилишга мажбур.\nАйблов хулосасига кўра, Барак Колорадодаги компанияси раҳбари Мэттю Граймс ва Бирлашган Араб Амирлиги ҳукумати манфаатларини ҳимоя қилувчи бизнесмен Рашид Султон ал-Малик Алшоҳий билан тил бириктирган.\nТрамп президент бўлгач, Барак америкалик юқори мартабали амалдорларга Яқин Шарқдаги ташқи сиёсат масалалари бўйича норасмий равишда маслаҳат бериб келган, деб ёзади AP.\nБундан ташқари, Барак БАА расмий шахсларига Трамп маъмурияти фаолияти тўғрисидаги махфий маълумотларни берганликда айбланган.\nТрамп 25 йил ичида илк бор энг бадавлат америкаликлар рўйхатига кирмади\n23:21 / 27.09.2021\nТрамп унга президент сайловларида иштирок этишига нима халал бериши мумкинлигини айтди\nТрамп Байден билан бокс қоидалари бўйича жанг ўтказиш истагини билдирди


Қўриқлаш соҳасидаги давлат сиёсатини Миллий гвардия амалга оширади\n“Қўриқлаш фаолияти тўғрисида”ги Қонун (ЎРҚ–778, 15.06.2022 й.) Президент томонидан имзоланди\nҚонунга кўра, қўриқлаш фаолиятининг асосий вазифалари қуйидагилардан иборат:\n▫жисмоний шахсларнинг ҳаётини ва соғлиғини тажовузлардан ҳимоя қилиш;\n▫жисмоний ва юридик шахсларнинг мол-мулкини ҳамда объектларини тажовузлардан ҳимоя қилиш;\n▫қўриқланадиган объектлар ҳудудида жамоат тартибини сақлаш, ҳуқуқбузарликларни профилактика қилиш ва уларга чек қўйиш;\n▫юридик шахсларнинг қўриқланадиган объектларида назорат ўтказиш ва объектнинг ички режимларини таъминлаш.\nҚўриқлаш соҳасидаги давлат сиёсатини Миллий гвардия амалга оширади.\nҚўриқлаш фаолиятини чет давлатларнинг жисмоний шахслари ва ташкилотлари, шу жумладан хусусий ташкилотлари томонидан амалга оширишга йўл қўйилмайди.\nЖисмоний ва юридик шахсларнинг мурожаатлари бўйича шартнома асосида қўриқлаш фаолиятини Миллий гвардия амалга оширади.\nҚонунга мувофиқ, қўриқлаш шартномасига мувофиқ қўриқлаш фаолиятини амалга оширувчи субъектлар ўз ҳаракатлари (ҳаракатсизлиги) натижасида қўриқланадиган объектга етказилган зарарнинг ўрнини тўлиқ қоплаши шарт.\nДавлат органлари қўриқлаш бўлинмаларининг ҳарбий хизматчилари ва ходимлари томонидан жисмоний куч ишлатиш, махсус воситаларни ҳамда хизмат қуролини қўллаш қонунчиликда белгиланган тартибда амалга оширилади.\nҚўриқлаш фаолиятини амалга оширувчи субъектлар ўз зиммасига юклатилган вазифани бажариш учун хизмат итларидан фойдаланиши мумкин.\nКиритилди: 22:17 16.06.2022. Ўқилди: 1383 марта. Фикрлар сони: 0 та.\nҚибрай туманида кучли таъсир қилувчи дори воситаларини...


Россия Эргашевни Ўзбекистонга қайтармайди\nCанкт-Петербург шаҳар жиноят ишлари бўйича суди коллегияси 14 август куни ўзбекистонлик Ўринбой Эргашевни Ўзбекистонга экстрадиция қилмаслик ва уни қамоқдан озод этиш ҳақида қарор чиқарди.\nЎринбой Эргашев ўтган йилнинг сентябр ойида Ўзбекистон томони сўровига биноан Санкт-Петербург шаҳар милицияси томонидан террорчиликда гумонланиб ҳибсга олинган эди. Ўша пайтда 52 ёшли ҳайдовчи Ўринбой Эргашев айбсизлик презумпциясига қарамасдан¸ Россия оммавий ахборот воситалари томонидан “хавфли террорчи” дея таърифланган эди.\nЖорий йилнинг 2 февралида у қамоқдан озод этилганди. Лекин орадан кўп ўтмай у яна Интерпол тизими бўйича ҳибсга олинди. Ҳуқуқ ҳимоячилари фикрича, у Россия қонунлари ва халқаро қонунлар бузилган ҳолда 9 ой қамоқда асоссиз сақланди.\nАндижон вилоятининг қишлоқ масжидларидан бирида имомлик қилган Ўринбой Эргашев 2005 йил 13 май воқеаларидан сўнг Ўзбекистонни тарк этган эди.


13:05 / 29.10.2019 770 pdf Ўқиш режими + -\nЯкшанба куни Массачусетс штатининг Аттелборо шаҳрида Ясин масжиди очилган. Бу ҳақда Thesunchronicle газетасига таяниб, iqna сайти хабар беради.\nАввал масжид ўрнида дўкон бўлган. Маҳаллий тадбиркор Омар Салаватнинг сўзларига кўра, масжид ўрнидаги дўкон бир ой ичида жойини ўзгартирган. Хусусан, масжиднинг очилиш маросимида шаҳарнинг бир қатор расмийлари, жумладан шаҳар ҳокими, штат сенатори ва Баптистлар черковининг пастори Шерил Харрис иштирок этган.\n«Масжиднинг очилиши Аттелборо фуқаролари учун ажойиб имкониятдир», дейди Харрис.\n11:30 / 29.10.2019 560\n14:30 / 29.10.2019 1622\n752 15:00 / 21.01.2019\n775 17:04 / 03.01.2019\n557 10:30 / 25.12.2019\n2509 19:35 / 10.08.2019


АҚШ янги давлат котиби Туркияни С-400дан воз кечишга чақирди - 16.02.2021, Sputnik Ўзбекистон\nАҚШ давлат котиби Энтони Блинкен Туркияни ўзида Россиянинг С-400 зенит-ракета тизимларини ўзида қолдирмасликка чақирди. 16.02.2021, Sputnik Ўзбекистон\nТОШКЕНТ, 16 фев — Sputnik. АҚШ давлат котиби Энтони Блинкен Туркия ТИВ раҳбари Мевлют Чавушоғли билан телефон суҳбатида Анқарани Россиянинг С-400 зенит-ракета тизимларини ўзида қолдирмасликка чақирди. Бу ҳақда Давлат департаменти матбуот хизмати тарқатган хабарда айтилган.Шунингдек, Блинкен ва Чавушоғли Суриядаги можаро, Ироқда турк асирларининг ўлими ва Туркия ва Греция ўртасидаги муносабатлар яхшиланишини муҳокама қилган.Эрдоған Помпео билан учрашувга вақт топмадиАнқарага Россиянинг энг янги ҳаво ҳужумига қарши мудофаа тизимлари - С-400 етказиб берилгач, бу Туркия ва АҚШ муносабатларида инқирозга сабаб бўлган эди. Вашингтон Анқарани ушбу битимдан воз кечишга, эвазига Американинг “Patriot” мажмуаларини харид қилишга чақирди, акс ҳолда Туркияга F-35 қирувчилари савдосини кечиктирилиши ёки буткул бекор қилиниши мумкинлиги билан таҳдид қилди.Шунингдек, АҚШ Туркияга нисбатан CAATSA ("Америка душманларига қарши санкциялар воситаси орқали курашиш" тўғрисидаги қонунга мувофиқ)га мувофиқ санкциялар киритиши мумкинлигини ҳам қўшимча қилган. Анқара ён босишдан бош тортди ва С-400 нинг қўшимча партияларини харид қилиш борасида музокараларни давом эттирди.\nтуркия, ақш, энтони блинкен, мевлут чавушўғли\n12:42 16.02.2021 (янгиланди: 13:08 16.02.2021)\n© AFP / Bryan BedderГоссекретарь США Энтони Блинкен\nАҚШ давлат котиби Энтони Блинкен Туркияни ўзида Россиянинг С-400 зенит-ракета тизимларини ўзида қолдирмасликка чақирди.\nТОШКЕНТ, 16 фев — Sputnik. АҚШ давлат котиби Энтони Блинкен Туркия ТИВ раҳбари Мевлют Чавушоғли билан телефон суҳбатида Анқарани Россиянинг С-400 зенит-ракета тизимларини ўзида қолдирмасликка чақирди. Бу ҳақда Давлат департаменти матбуот хизмати тарқатган хабарда айтилган.\n“Давлат котиби Туркияни Россиянинг С-400 зенит-ракета тизимларини ўзида қолдирмасликка чақирди”, - дейилган хабарда.\nШунингдек, Блинкен ва Чавушоғли Суриядаги можаро, Ироқда турк асирларининг ўлими ва Туркия ва Греция ўртасидаги муносабатлар яхшиланишини муҳокама қилган.\nАнқарага Россиянинг энг янги ҳаво ҳужумига қарши мудофаа тизимлари - С-400 етказиб берилгач, бу Туркия ва АҚШ муносабатларида инқирозга сабаб бўлган эди. Вашингтон Анқарани ушбу битимдан воз кечишга, эвазига Американинг “Patriot” мажмуаларини харид қилишга чақирди, акс ҳолда Туркияга F-35 қирувчилари савдосини кечиктирилиши ёки буткул бекор қилиниши мумкинлиги билан таҳдид қилди.\nШунингдек, АҚШ Туркияга нисбатан CAATSA ("Америка душманларига қарши санкциялар воситаси орқали курашиш" тўғрисидаги қонунга мувофиқ)га мувофиқ санкциялар киритиши мумкинлигини ҳам қўшимча қилган. Анқара ён босишдан бош тортди ва С-400 нинг қўшимча партияларини харид қилиш борасида музокараларни давом эттирди.


Ахборот ва оммавий коммуникациялар соҳасидаги эксперт комиссияси тўғрисида Низом | Право и СМИ Центральной Азии - Право и СМИ Центральной Азии\nАхборот ва оммавий коммуникациялар соҳасидаги эксперт комиссияси тўғрисида Низом\n2011 йил 5 августдаги\nV. Комиссия таркиби ва унинг ишларини ташкил этиш\nVI. Комиссия томонидан экспертиза ўтказиш\nва унинг натижаларини кўриб чиқиш тартиби\nVII. Комиссия томонидан қарорлар қабул қилиш\nва уларнинг бажарилишини ташкил этиш\n1. Ушбу Низом Ахборот ва оммавий коммуникациялар соҳасидаги эксперт комиссияси (кейинги ўринларда Комиссия деб аталади) фаолиятини тартибга солади.\nЎзбекистон алоқа ва ахборотлаштириш агентлигининг Оммавий коммуникациялар соҳасидаги мониторинг маркази Комиссиянинг ишчи органи ҳисобланади.\n2. Комиссия фаолияти тенг ҳуқуқлилик, фикрларни эркин ифодалаш, қарорлар ва хулосаларни коллегиал қабул қилиш, Комиссия ваколатига кирадиган масалаларнинг ҳар томонлама, тўлиқ ва холисона ҳал этилишини таъминлаш тамойилларига асосланади.\n3. Комиссия ўз фаолиятида Ўзбекистон Республикаси Конституциясига, Ўзбекистон Республикаси қонунларига, Ўзбекистон Республикаси Олий Мажлиси палаталарининг қарорларига, Ўзбекистон Республикаси Президентининг фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига ҳамда бошқа қонун ҳужжатларига, шунингдек ушбу Низомга амал қилади.\n4. Қуйидагилар Комиссиянинг асосий вазифалари ҳисобланади:\nмиллий ахборот макони ва оммавий коммуникация воситалари фаолияти, шу жумладан, замонавий ахборот-коммуникация технологиялари, йўлдош тизимлар, Интернетнинг глобал тармоғи, ахборотни узатиш ва тарқатишнинг бошқа электрон воситалари, шунингдек босма маҳсулотлар мониторинги натижаларини кўриб чиқиш;\nЎзбекистон алоқа ва ахборотлаштириш агентлигининг Оммавий коммуникациялар соҳасида мониторинг маркази томонидан тақдим этиладиган мониторинг материалларини оммавий коммуникация воситаларида тарқатиладиган ахборот материалларининг ахборот соҳасида шахс, жамият ва давлатнинг манфаатларини ҳимоя қилишни таъминлашга, фуқароларнинг ижтимоий онгига бузғунчи салбий ахборот-руҳий таъсирнинг олдини олишга, миллий-маданий анъаналар ва меросни сақлаб қолиш ва уларнинг узвийлигини таъминлашга йўналтирилган республика қонун ҳужжатлари талабларига мувофиқлиги юзасидан экспертизадан ўтказиш;\nоммавий коммуникациялар соҳасида хизматлар кўрсатувчи субъектлар фаолиятида қонунчилик талабларининг аниқланган бузилишлари бўйича хулосаларни тайёрлаш ва тегишли давлат органларига тақдим этиш;\nмиллий оммавий коммуникация воситаларининг самарали фаолият кўрсатишига тўсқинлик қилувчи муаммоларни аниқлаш;\nоммавий коммуникациялар соҳасидаги қонун ҳужжатларини такомиллаштиришга доир таклифлар ишлаб чиқиш.\n5. Асосий вазифаларига мувофиқ Комиссия қуйидаги функцияларни бажаради:\nоммавий коммуникация субъектлари томонидан оммавий коммуникациялар соҳасидаги қонун ҳужжатлари талабларига риоя қилинишини, шунингдек оммавий фойдаланиш учун даврий босма ва китоб маҳсулотлари, аудиовизуал маҳсулотлар ва фонограммаларнинг ишлаб чиқарилиши, тарқатилиши ва сақланишини ўрганади ва хулоса беради;\nреспубликанинг ахборот-коммуникация тизимларида миллий онгнинг ўзгартирилишига, жамиятнинг тарихий ҳамда миллий анъаналар ва урф-одатлардан узилиб қолишига, ижтимоий-сиёсий вазиятнинг нобарқарорлашишига, миллатлараро ва конфессиялараро тотувликнинг бузилишига йўналтирилган ахборотнинг тарқалишига қарши курашиш тизимини такомиллаштиришга доир таклифлар тайёрлайди;\nмиллий ахборот маконида аниқланган конституциявий тузумни зўравонлик билан ўзгартиришга, Ўзбекистон Республикасининг ҳудудий яхлитлиги ва суверенитетини бузишга, ижтимоий, миллий, ирқий ва диний адоватни авж олдиришга, давлат тузумига қарши қаратилган бошқа тажовузларни содир этишга оммавий даъват қилган материалларни, шунингдек уруш, зўравонлик, порнография ва шафқатсизликни, терроризм ва диний экстремизм ғояларини тарғиб қилишга йўналтирилган ахборотларни таҳлил қилади ва улар бўйича хулосалар тайёрлайди;\nоммавий коммуникациялар соҳасидаги субъектлар фаолияти тўғрисидаги хулосани, аниқланган камчиликлар ва қонун бузилишларини бартараф этиш бўйича таклифларни тайёрлайди ва белгиланган тартибда тегишли давлат органларига тақдим этади;\nоммавий коммуникациялар соҳасидаги норматив-ҳуқуқий ҳужжатлар лойиҳаларини тайёрлайди ва уларни ишлаб чиқишда қатнашади;\nКомиссия ваколатига кирадиган масалалар бўйича давлат органлари, жамоат ташкилотлари ва бошқа ташкилотлар билан ўзаро ҳамкорлик қилади;\nоммавий коммуникациялар соҳасидаги қонун ҳужжатларида назарда тутилган бошқа функцияларни амалга оширади.\n6. Комиссия қуйидаги ҳуқуқларга эга:\nўз ваколатига кирадиган масалалар бўйича давлат органлари, жамоат ташкилотлари ва бошқа ташкилотлардан маълумотларни сўраш ва белгиланган тартибда олиш;\nдавлат органлари, жамоат ташкилотлари ва бошқа ташкилотларнинг тегишли махсус билимларга эга бўлган вакилларини экспертлар сифатида жалб этиш;\nўз мажлисларида Комиссия аъзолари ва давлат органлари масъул вакилларининг ҳисоботини эшитиш, тегишли қарорлар қабул қилиш;\nКомиссия ваколатига кирадиган масалалар бўйича эксперт хулосалари ва тавсиялар бериш;\nқонун ҳужжатларига мувофиқ ахборот материалларини тарқатишни чеклаш бўйича таклифлар киритиш;\nўз ваколатлари доирасида ваколатли давлат органларига оммавий коммуникациялар соҳасидаги қонун ҳужжатларига ўзгартириш ва қўшимчалар киритиш тўғрисида таклифлар киритиш.\nV. КОМИССИЯ ТАРКИБИ ВА УНИНГ\nИШЛАРИНИ ТАШКИЛ ЭТИШ\n7. Комиссиянинг шахсий таркиби Ўзбекистон Республикаси Вазирлар Маҳкамаси томонидан тасдиқланади.\nКўриб чиқилаётган материалларнинг моҳиятидан келиб чиқиб, Комиссия аъзолари томонидан давлат органлари, жамоат ташкилотлари ва бошқа ташкилотлардан тегишли махсус билимларга эга бўлган экспертлар жалб этилиши мумкин.\n8. Комиссиянинг ўз бланки бўлади. Комиссиянинг фаолияти билан боғлиқ ёзишмаларни юритишда хат Комиссия раиси (унинг ўринбосари) ёки котиби томонидан имзоланади.\n9. Комиссияга раис бошчилик қилади, унинг ваколатларига қуйидагилар киради:\nКомиссия ишини ташкил этиш;\nКомиссияга юкланган вазифаларни бажариш бўйича унинг аъзолари ишини мувофиқлаштириш;\nКомиссия мажлислари кун тартибини белгилаш ва уларни чақириш;\nсудларда Комиссиянинг хулосаларини ҳимоя қилиш учун экспертни белгилаш;\nКомиссия томонидан қабул қилинган қарорлар бажарилиши юзасидан назоратни ташкил этиш;\nКомиссиянинг самарали ишлашини таъминлаш юзасидан бошқа хатти-ҳаракатларни бажариш.\n10. Комиссия раиси бўлмаган тақдирда унинг вазифаларини Комиссия раисининг ўринбосари бажаради.\n11. Комиссия аъзолари:\nКомиссия ишида қатнашадилар;\nКомиссия қарорларини қабул қилишда овоз беришда иштирок этадилар;\nкўриб чиқиш учун киритиладиган материаллар бўйича тегишли хулосаларни ўз вақтида тақдим этадилар;\nжалб этилган экспертлар рўйхатига киритиш учун экспертлар номзодларини кўриб чиқадилар;\nжалб этилган экспертларнинг бажарилган иш тўғрисидаги ҳисоботларини эшитадилар.\n12. Комиссиянинг ишчи органи:\nКомиссиянинг навбатдаги мажлисига мониторингнинг барча натижаларини ва зарур материалларни ўз вақтида тайёрлашни таъминлайди ҳамда унинг тегишли қарорини олади;\nтаҳлилий материалларни тайёрлашни ва кун тартибидаги масалалар бўйича Комиссия мажлисларини ўтказишни ташкил этади;\nКомиссиянинг кўриб чиқиши учун қўшимча ахборот ва таҳлилий материалларни, шунингдек Комиссиянинг ваколатлари доирасида қарорлар қабул қилиш учун бошқа зарур маълумотларни тақдим этади.\n13. Комиссия котиби:\nбарча зарур ҳужжатлар Комиссиянинг навбатдаги мажлисига ўз вақтида тайёрланишини таъминлайди;\nматериалларни Комиссия мажлисига тайёрлаш бўйича ишчи орган ишларини ташкил этади;\nкун тартибидаги масалалар бўйича Комиссия мажлислари ўтказилишини ташкил этади;\nмажлисларни ўтказиш муддатлари ва жойини, шунингдек таклиф этиладиганлар таркибини Комиссия раиси билан келишади;\nКомиссия аъзоларини ва таклиф этилган шахсларни мажлис ўтказиладиган сана, унинг вақти, жойи тўғрисида хабардор қилади;\nКомиссия қарорлари ижроси мониторингини олиб боради ва унинг натижаларини Комиссия мажлисининг кўриб чиқиши учун тақдим этади;\nКомиссия баённомаларини расмийлаштиради ва тасдиқланган баённомаларни Комиссия аъзоларига, манфаатдор давлат органларига ва бошқа ташкилотларга юборади.\nVI. КОМИССИЯ ТОМОНИДАН ЭКСПЕРТИЗА\nЎТКАЗИШ ВА УНИНГ НАТИЖАЛАРИНИ\n14. Комиссия давлат органлари (суд, ҳуқуқни муҳофаза қилиш органлари ва бошқалар)нинг ҳар бир аниқ мурожаати бўйича материаллар олинган санадан бошлаб 3 иш куни мобайнида жалб этилган экспертлардан экспертни (экспертларни) тасдиқлайди.\n15. Экспертиза Комиссия томонидан материаллар Комиссияга тушган санадан 30 кун мобайнида ўтказилади.\n16. Эксперт (экспертлар) тақдим этилган материалларни 15 кун муддатда ўрганади ва бажарилган ишлар тўғрисидаги ҳисоботни кўриб чиқиш учун Комиссияга тақдим этади.\n17. Эксперт кўриб чиқиш жараёнида қўшимча материалларни сўраш ҳуқуқига эга.\n18. Комиссия ўз мажлисларида бажарилган ишлар тўғрисида эксперт (экспертлар)нинг ҳисоботини кўриб чиқади. Зарурият бўлганда, Комиссия ҳисоботни қайта ишлаш учун экспертга (экспертларга) қайтариш ҳуқуқига эга.\n19. Комиссиянинг хулосаси Комиссиянинг мажлисида ҳозир бўлган барча аъзолари томонидан имзоланган баённома билан расмийлаштирилади.\n20. Комиссиянинг хулосасида:\nхулоса қабул қилинган сана;\nэкспертизани ўтказиш учун асос;\nэкспертиза предмети (экспертизага тақдим этилган материаллар рўйхати);\nўтказилган экспертиза бўйича Комиссиянинг хулосаси акс эттирилиши керак.\nVII. КОМИССИЯ ТОМОНИДАН ҚАРОРЛАР ҚАБУЛ\nҚИЛИШ ВА УЛАРНИНГ БАЖАРИЛИШИНИ\n21. Комиссия материаллар экспертизага тушишига қараб мажлис ўтказади.\n22. Агар Комиссия мажлисида унинг аъзоларининг камида учдан икки қисми ҳозир бўлса, Комиссиянинг мажлиси қонуний ваколатли ҳисобланади.\n23. Комиссиянинг қарори мажлисда ҳозир бўлган аъзоларининг оддий кўпчилик овози билан қабул қилинади. Овозлар тенг бўлиб қолган тақдирда Комиссия раисининг овози ҳал қилувчи ҳисобланади.\n24. Комиссия аъзосининг Комиссия қабул қилган қарордан фарқ қиладиган алоҳида фикри Комиссиянинг баённомасида акс эттирилади ёки ёзма шаклда алоҳида расмийлаштирилади ва Комиссия баённомасининг ажралмас қисми ҳисобланади.\n25. Комиссиянинг баённомалари Ўзбекистон Республикаси қонун ҳужжатларига мувофиқ тегишли чора-тадбирлар кўриш учун ваколатли давлат органларига юборилади.\n26. Ваколатли давлат органлари белгиланган муддатларда ёзма шаклда Комиссияни кўрилган чора-тадбирлар тўғрисида хабардор қилади.\n27. Комиссия ўз мажлисларида мунтазам равишда қабул қилинган қарорлар ижросининг ҳолатини кўриб чиқади.\n28. Комиссия хулосасининг асл нусхаси ва унга материаллар Комиссиянинг ишчи органида сақланади.\n29. Комиссиянинг ваколатига кирадиган масалалар бўйича унинг хулосаси давлат органлари ва бошқа ташкилотлар томонидан тегишли қарорлар қабул қилиниши учун асос ҳисобланади.\n30. Комиссия фаолиятини таъминлаш бўйича ташкилий масалаларни ҳал этиш Комиссиянинг ишчи органи томонидан амалга оширилади.\n31. Комиссия йилнинг ҳар чорагида ўз фаолияти тўғрисида Ўзбекистон Республикаси Вазирлар Маҳкамасига ҳисобот тақдим этади.\n«Ўзбекистон Республикаси қонун ҳужжатлари тўплами», 2011 йил, 32-33-сон, 336-модда\n«Ўзбекистон Республикаси Ҳукуматининг қарорлари тўплами», 2011 йил, 8-сон, 70-модда


Дунё ва тақдирлар: фоҳишаликка мажбурланган икки қиз қочирилди - BBC News O'zbek\nДунё ва тақдирлар: фоҳишаликка мажбурланган икки қиз қочирилди\nСу-Мин Хванг Би-би-си муҳаррири\nШимолий Кореялик икки аёл жонини чексиз хатарга қўйиб, ўз ватанидан қочиб чиқади. Бироқ ташқи дунёга илк бор чиққан аёллар одам савдоси ва секс саноатида ишловчи кимсалар қўлига тушиб, бир неча йил тутқунликда умр кечиради. Ниҳоят, улар иккинчи бор муқаррар ўлимдан қочиб қутилишга муваффақ бўлади.\nХитойнинг Янжи шаҳридаги осмонўпар турар-жой биносининг учинчи қаватидан икки ёш аёл шошганча, чойшабларни бир-бирига улаб тайёрланган қўлбола арқонни пастга ирғитади.\nУлар арқондан осилиб тушиб, озодлик томон ошиқадилар.\n«Тезроқ! Вақтимиз кам!» ундайди уларнинг пастда кутиб турган халоскори.\nЭсон-омон ерга тушиб олган собиқ асиралар жон ҳолатда машина томон чопадилар.\nБироқ хатар уларни ҳали тўлиқ тарк этмаган.\nНега Шимолий Корея АҚШнинг талабларини бажаришга шошилмаяпти?\nАҚШ дипломатияси Шимолий Корея борасида "натижа бермоқда"\nФото муаллифлик ҳуқуқи Chun Kiwon\nМира ва Жиюн йиллар олдин одам савдоси билан шуғулланувчилар алдовига учиб, Шимолий Кореядан қочиб чиққан.\nХитой чегарасини кесиб ўтган аёлларни уларнинг Шимолий Кореядан қочишига ёрдам берган «воситачилар» номи билан маълум кимсаларнинг ўзи секскам (sexcam - видео мулоқот орқали мижознинг эротик истакларини қондириш) саноатига сотиб юборади.\nМира ўтган беш, Жиюн эса саккиз йил давомида бир уйда тутқунликда сақланган. «Хўжайинлари» уларни вебкамера олдида мижозлар кўнглини хушнуд қилиш учун ечиниб, эротик ҳаракатларни бажаришга мажбурлаб келган.\nШимолий Кореяда ҳукумат рухсатисиз мамлакатни тарк этиш жиноят саналади ва қўлга тушиб қолган қочоқлар аёвсиз жазога тортилади. Шунга қарамай, аёллар таваккал қилишга қарор қилган.\nҚочиб ўтган шимолий кореяликларга Жанубий Корея бошпана бериб, уларнинг хавфсизлигини таъминлайди. Бироқ икки мамлакат ўртасидаги чегара қаттиқ қўриқланади ва миналарга тўла. Шу сабабдан Жанубий Кореяга бевосита қочиб ўтишнинг деярли имкони йўқ.\nБунинг ўрнига қочоқларнинг аксарияти шимолга - Хитойга ўтиб олишга ҳаракат қилади.\nАммо Хитой шимолий кореялик қочоқларни «ноқонуний муҳожирлар» деб ҳисоблайди ва қўлга тушиб қолганларни қайтадан Пхенянга топширади.\nОртга қайтарилган қочоқлар «Ота Ватанга хиёнат қилгани» учун қийноққа солиниб, меҳнат жамлоқларига юборилади ёки изсиз ғойиб бўлади.\n1990 йиллар ўртасида Шимолий Кореяда қаттиқ очарчилик юзага келган ва унда камида бир миллион одам қирилиб кетган. Кўплаб шимолликлар ўша кезларда ватанини ташлаб чиққан.\nЛекин Ким Жон Ун 2011 йилда ҳокимиятга келгандан бери мамлакатдан қочиб кетаётган одамлар сони ҳар йили ярим баробарга камайиб бормоқда. Кузатувчилар бу ҳолатни чегара назоратининг янада кучайтирилгани билан изоҳлайди. Айнан шунинг учун ҳам қочиб чиқишга ёрдам берувчи «воситачилар» ўз хизмати нархини бир неча баробарга оширган.\nМира мамлакатдан қочганда энди 22 ёшда эди.\nОчарчилик поёнига етаётган йилларда дунёга келган Мира шимолий кореяликларнинг янги авлоди сифатида вояга етган. Маҳаллий халқ орасида Жангмаданг номини олган қора бозор тармоқларининг янада кенг илдиз отиши шарофати билан бу авлод DVD, косметика, қиммат кийим брендларининг сохта нусхалари, хориж филмлари юкланган флешкалар нималигидан хабар топди, улардан фойдаланиш имкониятига эга бўлди.\nТашқи дунёдан кириб келаётган бундай «ноёб» нарса-буюмлар ёшлар онгида янгича қарашларни пайдо қилди, улар хориж филмлари орқали билиш ман этилган олам ҳақида бироз бўлсада, тасаввурга эга бўлдилар. Натижада кўпчиликда мамлакатни тарк этиш иштиёқи кучая бошлади.\nМира ана шундай ўзгача қарашли ёшларнинг бири эди.\n«Мен Хитой филмлари оламига бутун борлиғим билан сингиб кетгандим, барча хитойлик эркаклар шундай бўлса керак, деб ўйлардим. Хитойлик йигитга турмушга чиқишни орзу қилардим. Шимолий Кореядан кетиш фикри менга ҳеч тинчлик бермай қўйганди.»\nУнинг собиқ аскар ва партия аъзоси бўлган отаси жуда қаттиққўл эди, оиладаги барча унинг чизган чизиғидан чиқмас эди. Отаси Мирани вақти-вақти билан калтаклаб турар эди ҳам.\nМиранинг орзуси шифокорликка ўқиш эди, аммо бу режаси ҳам отаси томонидан йўққа чиқарилганди.\nҚизнинг бундай турмуш тарзига нисбатан ички исёни шиддат билан ўсиб борар, у Хитойда янги ҳаёт бошлашдан бошқа нарсани ўйламасди.\n«Отам партия аъзоси эди. Бу эса одамни баттар эзарди. У хориж киноларини кўришимга изн бермасди. Мен у ухлаган пайтларни мўлжаллаб, кун тартибимни мослардим. Ҳеч қандай шахсий ҳаётим йўқ эди.»\nImage caption Туман дарёси бўйлаб ўрнатилган тўсиқлар\nМира бир неча йил давомида Туман дарёсини кечиб, кучли қўриқланадиган чегарадан қочиб ўтишга ёрдам берувчи воситачини излайди. Бироқ унинг оиласи ҳукуматга яқин бўлганидан кўплаб воситачилар қизга ишонқирамай қарайди, ундан ўзини олиб қочади.\nНиҳоят, тўрт йиллик уринишдан сўнг Мира ёрдам беришга тайёр одамни топишга муваффақ бўлади.\nБошқа кўплаб қочоқлар каби Мирада ҳам воситачи ҳақини тўлашга етарли пул йўқ эди. Унинг хизматкорликка «сотилиб,» қарзини меҳнати орқали узишга розилик билдиришдан бошқа иложи қолмайди. Мирани ресторанда ишлайсан, деб ишонтирадилар.\nАммо у одам савдогарларининг тузоғига тушган эди. Мирага ёрдам қўлини чўзган шахс шимолий кореялик қизларни секс саноатига пуллаш билан шуғулланувчи уюшган тўда аъзоси бўлиб чиқади.\nФото муаллифлик ҳуқуқи Durihana\nImage caption Мира ва Жиюн яқин-атрофдаги хавфсиз уйлардан бирига боришади\nХитойга кириб келиши билан Мирани Янжи шаҳрига олиб кетадилар. У ерда қиз «директор» номи билан танилган корейс-хитойлик шахс қўлига топширилади.\nЯнжи шаҳрида кўп сонли этник корейслар истиқомат қилади. Шимолий Кореядан қочиб келганларнинг катта қисми ҳам шу ердан пинҳон қўним топади.\nШимоллик қочоқларнинг кўпчилиги аёллардир. Бироқ Хитой ҳукумати уларни қочқин сифатида расман тан олмайди. Шу туфайли ҳам аёллар яширин ҳаёт тарзига кўникишга мажбур бўлади, уларнинг аксарияти эксплуатация қилинади: кимдир жория сифатида сотилса, бошқаси фоҳишаликка ёки, Мира сингари, секскам саноатида ишлашга мажбурланади.\nМира ўзи тутқунликда сақланган уйга келиши билан директор унга бўлажак вазифаси нима эканини очиқ маълум қилади.\nУни иш ўргансин, деб бошқа бир тажрибали қизга қўшиб қўяди.\n«Бунга ҳали ҳам ишонолмайман. Одамлар кўз ўнгида кийимларингни ечишга мажбурлаш аёл қадрини топташдан бошқа нарса эмас.»\nImage caption Мира Жанубий Кореяга тегишли секскам қаршисида, нусха\nМиранинг хўжайини таклиф қилган секскам хизматидан фойдаланувчилар, асосан, жанубий кореялик эркаклар эди. Улар хизматнинг ҳар бир дақиқаси учун пул тўлар, шунинг учун хўжайин қизларни мижоз эътиборини кўпроқ тутиб туришга ундарди.\nМира бундай ҳолатдан норозилик билдиргудек бўлса, директор Шимолий Кореяга қайтариб юборишини айтиб, таҳдид қилар эди.\n«Барча оила аъзоларим ҳукуматда ишлайди. Агар мен қайтариб юборишса, оиламга ғоят иснод келтирган бўлар эдим. Номим шунчаки тутундек бир зумда бу ҳаётдан ўчиб кетарди.»\nImage caption Жиюн\nМира сақланаётган уйда бир вақтнинг ўзида тўққиз аёл яшар эди. Унинг биринчи хонадоши бошқа бир қиз билан қочиб кетгандан сўнг Мирани янги гуруҳга қўшиб қўядилар. Айнан шу вақтда Мира Жиюн билан танишади.\nЖиюн ҳали 16 ёшлигида - 2010 йили Шимолий Кореядан қочиб чиққан.\nУ икки ёшга тўлганда ота-онаси ажрашиб кетади, оиланинг аҳволи оғирлашади. У тирикчилик учун ишлаш мақсадида 11 ёшидан мактабни ташлаб қўяди. Бироз вақт ўтиб, унда Хитойга бориб ишлаш фикри туғилади.\nБироқ, худди Мирадек, у ҳам одам савдогарлари қўлига тушиб қолади.\nИлк бор Янжига олиб келинганда, директор «таппидек қора ва хунук экансан,» деб уни ортга қайтариб юбормоқчи бўлади.\nТаҳқирий аҳволга тушиб қолганига қарамай, Жиюн уйга қайтгандан кўра шу ерда ишлашни афзал кўради ва бунга директорни кўндиради.\n«Имконим бўлганда, бундай ишга яқинлашмасдим ҳам. Бироқ мен ҳаётимни хавф остига қўйиб, Хитойга келгандим. Қуруқ қўл билан қайтиб кета олмасдим.»\n«Орзуйим умри охирлаб қолган бувим ва бобомнинг яхши овқатланишига имкон яратиш эди. Бу учун ҳар нарсага чидашга тайёр эдим. Оиламга пул жўнатишни истагандим.»\nЖиюн бор кучи билан ишлай бошлайди. Директордан оғир меҳнати эвазига мукофот кутиб яшайди. Оиланг билан боғланишинг, уларга пул жўнатишингга шароит яратамиз, деган ваъдаларга ишонади.\n«Директорнинг эътиборини қозонишни хоҳлардим. Асосий истагим оилам билан қайтадан алоқа ўрнатиш эди. Агар бу уйдаги ҳамма қизлардан зўр ишласам, тез орада пул билан мени қўйиб юборишади, деб ўйлардим.»\nУ қўйилган кунлик $177 ли режани бажариш учун баъзи кунларда атиги тўрт соат ухларди, холос. Унинг бутун ўй-ҳаёлини оиласига пул юбориш мақсади эгаллаб олганди.\nЖиюн, ҳатто, Мирани норозилик билдириш ўрнига директор билан келишиб яшашга ундарди.\n«Биринчидан, тинмай ишла,» уқтирарди у Мирага. "Агар директор сени қўйиб юборишга рўйхушлик билдирмаса, у ҳолда у билан келишишга урин."\nЖиюн йиллар давомида бошқа қизлардан анча кўпроқ пул ишлагани, директор уни мунтазам мақтаб келгани ҳақида сўзлайди.\n"Менга нисбатан муносабати самимий, деб ўйлардим. Аммо пул топишим камайган кунлари унинг юзи бирдан тундлашиб, бизни вақтимизни фақат сериал кўриб, бекор ўтказаётганликда айбларди."\nImage caption Бу қочқинликдан сўнг Жиюннинг қўлидаги бор-йўғи бўлади\nУй директор оиласининг қатъий назорати остида эди. Унинг ота-онаси чиқиш эшигини доим қўриқлаб ётарди.\n«Уй худди зиндоннинг ўзгинаси эди. Ҳатто, қамоқхонадаги муҳит ундан яхшироқ эди,» эслайди Жиюн.\nШимолий кореялик қизларнинг ҳар олти ой, агар яхши пул ишласа, бир ойда бир бор ташқарига чиқишига рухсат бериларди. Бундай камёб вазиятларда улар дўконларни айланар, гўзаллик салонларига борар эди. Бироқ директор уларни ҳеч кўздан қочирмай назорат қилар, бегоналар билан сўзлашишига йўл қўймасди.\n«У биздан бир қадам ҳал нари жилмасди, гўё турмуш ўртоғимиздек ёнма-ён юрарди,» дейди Мира.\nДиректор уйда сақланаётган аёллардан бирини «менежер» сифатида тайинлар эди. Бу аёл қизларга доим кўз-қулоқ бўлар, директорга бор гапни етказиб турар эди.\nImage caption Бу эса, Миранинг жиҳозлари\nДиректор агар тер тўкиб ишласанг, сени яхши бир одамга турмушга узатаман, деб Мирага ваъда берган эди. Жиюнни эса оиласи билан алоқа ўрнатишида ёрдам беришга ишонтирганди.\nКунларнинг бирида Жиюн директордан ўзини қўйиб юборишини илтимос қилади. Директор унга яна $53,200 ишлаб бериши лозимлигини айтади.\nМира ва Жиюннинг сўзлашича, улар секскам орқали топилган пулларни ҳеч қачон кўрмаган.\nБошида директор даромаднинг 30 фоизини уларга беришга, йиғилган пулларни эса озод этилган куни қизларнинг қўлига тутқазишга рози бўлади.\nАммо йил ўтган сари қизлар бу ваъдаларнинг барчаси ёлғон эканига ишона бошлайди.\n«Юртимдан қочишдан олдин ўзимни ўлдириш ҳақида ҳеч ўйламаган эдим, лекин бу ерда бир неча бор жонимга қасд қилишга уриндим,» тан олади Жиюн.\nАлал-оқибат, Миранинг директор тутқунига айланганига беш, Жиюнга эса саккиз йил тўлади.\nКунлардан бир кун Миранинг секскам хизматидан уч йилдан буён фойдаланиб келаётган бир мижоз унинг тақдирига ачинишини маълум қилади. Сўнг у Миранинг сўнгги 20 йил давомида шимолий кореялик қочоқларга ёрдам қўлини чўзиб келаётган пастор Чун Кивон билан алоқа ўрнатишига кўмаклашади.\nImage caption Pуҳоний Чун Кивон қизларнинг Хитойни тарк этишганига оид тасдиқни олди\nМижоз Миранинг пастор билан сўзлаша олиши учун қизнинг компютерига масофадан туриб мессенжер иловасини ўрнатади.\nПастор Чун Кивон шимоллик қочоқлар орасида анча машҳур. Шимолий Корея телевидениеси пасторнинг шахсига тез-тез ҳужум қилиб, уни «одам ўғриси» ва «фирибгар» деб атайди.\nРуҳоний 1999 йилда Durihana хайрия ташкилотига асос солгандан бери, тахминан, 1,200 нафар қочоққа ёрдам берганини айтади.\nБир ойда икки ёки учта қочоқ нажот излаб, унга мурожаат қилади. Бироқ пасторнинг ўзи Мира ва Жиюннинг аҳволини кишини ўта қайғуга соладиган, деб ҳисоблагани борасида сўзлайди.\n«Олдин ҳам уч йилга қадар тутқунликда сақланган қизларни кўрганман, лекин инсон боласи бунча узоқ вақт давомида асирликда ушлаб келинган ҳолатга энди гувоҳ бўлишим. Бу қалбимни чиндан ҳам эзиб юборди.»\nImage caption Шимолий Корея давлат телевидениеси руҳоний Чун ҳақида\nЖаноб Чун ёш аёл қочоқларни алдов йўли билан Шимолий Кореядан олиб чиқиш тизими яхши ташкил этилгани ва бу ишга айрим шимоллик чегара зобитлари ҳам бош қўшганини маълум қилади.\nОлиб чиқилган аёллар секс саноатидаги «бизнесмен»ларга бир неча юздан бир неча минг АҚШ долларига қадар нархда пулланиши мумкин. Бироқ ҳар йили қанча аёл одам савдоси қурбонига айланиши номаълум.\nБир ой давомида жаноб Чун мижоз қиёфасида секскам вебсайти орқали Мира ва Жиюн билан алоқада бўлади. Шу тариқа улар ортиқча эътиборни тортмай, қочиш режасини муҳокама қиладилар.\n"Одатда, бундай шахслар қўлига тушган қизлар ўзининг айнан қаерда эканини билмайди, чунки уларни кўзини боғлаб ёки ярим тунда манзилга олиб борадилар. Омадни қарангки, улар [Мира ва Жиюн] ўзларининг Янжи шаҳрида эканидан хабардор эди ва деразадан бир меҳмонхонанинг номи уларга кўриниб турарди."\nЖаноб Чун онлайн харитадан фойдаланиб, қизлар турган уйнинг манзилини аниқлашга муваффақ бўлади ва текшириш учун у ерга ўз ташкилотидан бир кўнгиллини юборади.\nImage caption "Қочоқлар" босиб ўтган йўл...\nХитойдан чиқиб кетиш ҳар қандай шимоллик қочоқ учун ўта хавфлидир.\nАксарият қочоқлар учинчи мамлакат ёки Жанубий Корея элчихонасига етиб олишга интилади. Агар бунинг уддасидан чиқса, Жанубий Корея қочқинни бошпана билан таъминлайди.\nАммо шахсни тасдиқловчи ID картасиз Хитой ичида ҳаракатланиш катта таваккалчиликни талаб қилади.\n«Олдинлари қочоқлар сохта ID'дан фойдаланар эди, лекин ҳозир полиция ўзи билан картанинг ҳақиқий ёки сохта эканини бир зумда аниқлайдиган электрон қурилма олиб юради,» изоҳлайди жаноб Чун.\nУйдан қочиб чиққандан сўнг Мира ва Жиюн Durihana ташкилоти ходимлари кўмагида Хитой бўйлаб узоқ ва хатарли саёҳатга отланади.\nID'сиз улар бирор меҳмонхонага жойлаша олмас, шу сабабдан поездларда ухлашга ёки тунни ресторанларда мижжа қоқмай ўтказишга мажбур бўлади.\nНиҳоят, бир неча кундан сўнг улар беш соат давомида баланд тоғ тизмасидан ошиб ўтиб, қўшни давлатга кириб келади. Уларнинг хавфсизлиги юзасидан бу давлат номини ошкор қилишнинг имкони йўқ.\nImage caption Беш соатлик тоғоша саёҳатдан Жиюнда мана шундай хотира қолади\nДиректор тутқунидан халос бўлгандан 12 кун ўтиб, Мира ва Жиюн жаноб Чун билан илк бор юзма-юз кўришишга муяссар бўладилар.\n"Менимча, Жанубий Корея фуқаролигини олганимдан сўнггина ўзимни тўла хавфсиз ҳис қилсам керак, лекин пастор Чун билан учрашиш мени янада руҳлантирди. Озодликка эришганимдан тўйиб-тўйиб йиғладим," дейди Жиюн.\nБиргаликда улар машинада 27 соат йўл босиб, энг яқин Жанубий Корея элчихонасига борадилар.\nЖаноб Чуннинг сўзларига кўра, айнан машинадаги саёҳат умрида деярли автоуловга чиқмаган қизлар учун жуда оғир кечган.\n«Машинада қизларнинг ранги оқариб, қайт қилаверди. Бу йўл жаннат излаб кетаётган инсонлар учун нақ дўзахнинг ўзи бўлди.»\n«Ўзимни ҳақиқий жаҳаннамдан қутилиб чиққандек ҳис қиляпман. Бироқ ҳаёлимда яхши-ёмон ҳаёллар айланиб юрибди. Жанубий Кореяга борсам, балки оиламни ҳеч қачон кўра олмасман. Бундай мақсадда уйни ташлаб кетмаган эдим,» иккиланади Жиюн.\nУлар пастор билан бирга элчихонага кириб кетади. Бир неча сониядан сўнг дарвоза олдида жаноб Чун пайдо бўлади. У зиммасидаги вазифани адо этди.\nМира ва Жиюннинг яқин вақт ичида тўғри Сеулга жўнатилиши кутилмоқда. У ерда уларни синчков миллий истихборот хизмати ходимлари кутиб турибди. Ходимлар қизларнинг жосус эмаслигига амин бўлиш учун қатъий текширув жараёнини амалга ошириши лозим.\nАгар хавфсизлик хизмати қизларнинг бирор таҳдид туғдирмаслигига ишонч ҳосил қилса, улар Сеул яқинида шимолий кореялик қочқинлар қўллаб-қувватлаш мақсадида ташкил қилинган Ҳанавон оқартув марказига жойлаштирилади. Бу ерда Мира ва Жиюн уч ой давомида Жанубдаги ҳаётга кўникиш йўлларини ўрганади.\nҚочқинлар супермаркетдан қандай қилиб нарсалар харид қилиш, смартфондан фойдаланишга ўргатилади, эркин бозор иқтисодиёти асослари билан таништирилади. Шундан сўнг улар расман Жанубий Корея фуқароларига айланади.\n«Хитой ёки инглиз тилини ўрганишни истайман. Мақсадим сайёҳларга йўлбошловчилик қилиш,» жавоб беради Мира Жанубий Кореядаги орзулари ҳақидаги саволга.\n«Оддий инсонлардек яшашни, қаҳвахонада дўстларим билан мириқиб суҳбатлашиб ўтиришни истайман,» сўзлайди Жиюн. "Бир вақтлар кимдир ёмғирнинг қачондир тиниши ҳақида айтганди. Бироқ ёмғир мавсуми мен учун шу қадар узоқ давом этдики, қуёшнинг борлигини ҳам ёдимдан чиқара ёздим."\nImage caption Мира ва Жиюн эркинликда


Қандли диабет касаллигини енгиш мумкин!\nҚандли диабет. Бутун умр парҳез ва инсулин қабул қилишга маҳкум. Ҳақиқатдан ҳам шундайми? Қандли диабет касаллигини енгиш мумкин!\nБариатрик жарроҳлик – бу бутунлай қандли диабетдан халос бўлиш йўлидир.\nКўп йиллар давомида олиб борилган клиник тадқиқотлар натижасида маълум бўлдики, қандли диабет 2-типини даволашда гастрошунтирлаш амалиёти энг самарали натижа берувчи усул деб исботланди.\nОперация инсон танасидаги ортиқча вазнни йўқотишга қаратилган, чунки диабетнинг асосий сабабчиси – семизлик. Жарроҳлик амалиётини ўтказган беморларда икки йил ичида 50-70% ортиқча тана вазни йўқотилиши намоён бўлади.\nБундай операциялар 2-типдаги қандли диабетни даволашда 90-98% самарали натижа беради.\nОперация лапороскопик усулда ўтказилади. Жарроҳлик амалиётини ўтказган беморда:\nҚондаги қанд миқдори биринчи кунларданоқ меъёрий кўрсатгичга тушади;\nКейинги йиллар давомида беморнинг вазни меъёрлашади (масалан, 180 сантиметр бўйли одамда тана вазни 80-85 кг ни ташкил этади);\nОшқозоннинг ҳажми кичрайиши ҳисобига тўйиниш ҳисси тезроқ пайдо бўлади.\n98% ҳолатда беморлар инсулин инъекциясидан, 85% ҳолатда қанд миқдорини туширувчи препаратлардан тўлиқ халос бўлишади.\nМазкур жарроҳлик амалиётини бошдан кечирган беморлардан бирининг фикри:\n– Илгари сал нарсага ҳам тинкам қурирди. Ортиқча вазндан, юқори қон босими, кўп чанқашдан қийналардим. Кунига уч маҳал дори, доимий парҳез, ҳар олти ойда шифохонада ётишдан бошим чиқмасди. Тўғри, жарроҳликдан кейин маълум муддат қийналдим, лекин ҳозир нега шу операцияни илгарироқ қилдирмаган эканман, деб ўйлайман. 30 кг вазн ташладим, қон босимим жойида, бемалол зинадан тушиб-чиқа оламан.\nЭнди Ўзбекистонда бу каби жарроҳлик амалиётлари «Shox International Hospital» клиникасида олий тоифали шифокор – хирурглар томонидан ўтказилмоқда. Клиникада замон талабларига мос шароитларда қандли диабетни бариатрик хирургия усулида даволаш йўлга қўйилган.\nМуддатли тўлов дастури!\n«Shox International Hospital» тармоғининг фоизсиз муддатли тўлов дастури – керакли жарроҳлик амалиётларини ўтказиш учун яратилган янги қулайлик, буларнинг барчаси ортиқча тўловлар ва қоғозбозликларсиз.\nКлиникада қуйидаги йўналишларда 300 дан ортиқ турдаги амалиётлар бажарилади:\nОртопедия ва вертебрология;\nЎсмаларни олиб ташлаш.\nЖарроҳлик операциялари лапароскопик усулда, шунингдек лазер жарроҳлиги ёрдамида амалга оширилади.\n14:12 / 09.02.2018\n21:50 / 11.12.2017


Бош оғриғи сабаблари давоси – Пазанда\nГлавная / Маданият / Бош оғриғи сабаблари давоси\nБош оғриғи сабаблари давоси\nBarno Mir 07.07.2021\tМаданият Comments Off on Бош оғриғи сабаблари давоси 8 Показы\nҲар биримиз бош оғриғи нима еканлигини якҳши биламиз. У ерталаб ўзингизни ўнглаб олишга кҳалақит беради, кундузи диққатингизни жамлашни қийинлаштиради, кечқурун еса укҳлай олмайсиз, чунки шақиқа (мигрен)дан азият чекасиз. ДонтПаник шу ҳақида мақола тақдим етди.\nҚишда бош оғриғи нисбатан кўпроқ кузатилади: доимий чарчоқ ҳис қиласиз, стресс йиғилади, шунингдек нотўғри расион ҳам тасир кўрсатади. Дорикҳоналарда ортиқча пул сарфламанг. Дорилар муаммоларни ҳал қилмайди, шунчаки синдромларни тўкҳтатади. Парҳезшуносларнинг малум қилишича, витаминларнинг доимий етишмовчилиги бош оғриғининг асосий сабабидир – қуйидаги маҳсулотларни кундалик расионга киритинг ва шақиқа ҳақида унутинг.\nБ12 витамини ва фолий кислотаси\nАвитаминоз стресс ва паришонкҳотирликка олиб келади. Расионда айниқса В12 витамини ва фолий кислотаси бўлиши муҳим: бусиз доимий шақиқа кафолатланган. Исмалоқ , қовоқ ва лавлаги фолий кислота билан боғлиқ муаммоларни бартараф етади, товуқ тукҳуми еса В12 витамини билан таминлайди.\nҚишки расионимизда оғир ва ҳазм бўлиши қийин бўлган егуликлар кўп. Ичакларга оғирлик тушиши ҳам бош оғриғини келтириб чиқаради. Кундалик парҳезга сарҳил сабзавотлар, ловия ва дон маҳсулотларини ҳам киритинг – шунда сиз ошқозонингизни В6 витамини билан қўллаб-қувватлайсиз.\nЯқинда шифокорлар Д витаминининг етишмовчилиги организмга қандай тасир кўрсатишига оид кҳулосага келишди. Малум бўлишича, бу витаминнинг етишмовчилиги ишчанлик фаолиятининг пасайиши ва ерталабки бош оғриқларига олиб келар екан. Денгиз маҳсулотлари, тукҳумлар, дуккаклилар ва тоза ҳавода сайр қилиш бу муаммони бартараф қилади.\nТемир ва мис\nРасионга ловия, ёнғоқлар, денгиз карами, кунжут ва жигар қўшиш керак – шунда сиз организмдаги темир ва мис етишмовчилиги ўрнини тўлдирасиз. Бу елементларнинг етишмаслиги қон босимининг тушиши ва шақиқага олиб келади.\nБош оғриқларидан чарчадингизми? Очиқ ҳавода сайр қилиш, спорт билан шуғулланиш ва кераклича дам олиш бош оғриғини енг қиммат дорилардан-да тезроқ ва самаралироқ даволайди.\nПред. Шом намози\nСледующая Балғам кўчириш – кҳалқ табобати


Бутрагеньо: «Сити» осон рақибми? Ўтган йили ҳам «Реал»нинг омади келиб «Ювентус» билан тушгани ҳақида айтишганди\n16:53 / 15.04.2016\nМадриднинг «Реал» жамоасининг жамоатчилик билан алоқалар бўлими директори, собиқ футболчи Эмилио Бутрагеньо ЕЧЛнинг ярим финалида етарлича кучли бўлган жамоага қарши ўйнашига тўғри келишини айтди. Бироз олдинроқ ўтказилган қуръа натижасига кўра, «Қироллик клуби» Англиянинг «Манчестер Сити» жамоасига қарши ўйнайдиган бўлди.\n«Бу икки тенг жамоанинг қарама-қаршилиги бўлади. Икки жамоада ҳам юқори савиядаги футболчилар тўп суришади. «Манчестер Сити» — жуда кучли рақиб. Улар Чемпионлар лигасининг яримфиналига илк марта йўл олишди ва энди улар катта иштиёқ билан ҳаракат қилишади. Биз финалга чиқишни истасак, диққатни йўқотмаган ҳолда ўйинларга тайёрланишимиз керак бўлади. Баъзилар бизнинг омадимиз келгани ҳақида айтишмоқда. Ундайлар ўтган йили ҳам «Ювентус»нинг тушиши «Реал»га осонлик келтиргани ҳақида айтишганди. Лекин бу жамоа бизни турнирдан чиқариб юборишганди. Яримфиналда кучсиз жамоалар бўлмайди, — дея Бутрагеньонинг сўзларини келтиради AS нашри.\nМадридликларнинг манчестерликларга қарши илк учрашуви сафарда, 26 апрель куни бўлиб ўтади. Жавоб учрашуви 4 майга белгиланган.


Otabek Qo’ldoshev — ZiyoNews.uz\nҲоким бадиий китоб ўқимаган директор ўринбосари ва адабиёт ўқитувчисини танқид қилди\nOtabek Qo'ldoshev 12.09.2019\nДеҳқонобод ҳокими Зоир Алиқулов туманнинг Пахтачи маҳалласида жойлашган, ўқувчиларининг ўзлаштириш даражаси паст бўлган 68-умумий ўрта таълим мактабида бўлиб, 10-синф ўқувчиларига дарс ўтди. Бу ҳақда Деҳқонобод тумани ҳокимлиги матбуот хизмати хабар беряпти. Ҳоким соатида Зоир Алиқулов ...\nchat_bubbleMuhokama yo'q visibility310\n31 август куни Қашқадарё вилояти ҳокимлигида Президент Шавкат Мирзиёев фармонига мувофиқ мукофотланган 20 нафар қашқадарёликни тақдирлаш маросими бўлиб ўтди. Бу ҳақда “Қашқадарё зиёкори” мухбири хабар беряпти. Вилоят ҳокими Зафар Рўзиев мукофотланганларни халқимиз ва давлат раҳбарининг ...\nchat_bubbleMuhokama yo'q visibility282\nchat_bubbleMuhokama yo'q visibility234\nҚашқадарё ҳокими бошчилигидаги вилоят раҳбарлари 13 нафар чин етим болаларни оталиққа олди\nҚашқадарё вилоятидаги раҳбарлар Шаҳрисабз шаҳар ва туманида яшовчи 13 нафар чин етим болаларни оталиққа олди. Бу ҳақда “Қашқадарё зиёкори”га вилоят ҳокимлиги матбуот хизмати раҳбари Аҳрор Содиқов маълум қилмоқда. Аҳрор Содиқовга кўра, эндиликда вилоятдаги боқувчисини йўқотган ...\n«Қашқадарё зиёкори”га Чироқчи туманида фаолият юритувчи фермер Алишер Пардаевдан мурожаат келиб тушди. Фермернинг гапига кўра, “Дон халқ ризқи” АЖ фаолияти тугатилган фермер билан шартнома имзолаб, ундан дон қабул қилган. Оқибатда ғалла етиштиришгача бўлган муддатда барча ...\nҚашқадарёда ЙПХ ходими “Каптива” ҳайдовчиси томонидан ҳақоратланди. Ҳайдовчи ЙПХ ходимини ҳақоратлаб, телефон орқали сёмка қилинган видеони ижтимоий тармоқларда тарқатди ва ИИБ ходимини обрўсизлантиришга уринди. Бу ҳақда “Қашқадарё зиёкори”га вилоят ИИБ Йўл ҳаракати хавфсизлиги бошқармаси 2-ЙПХ ...\nchat_bubbleMuhokama yo'q visibility229\nҚашқадарё вилояти Қарши тумани ИИБ га янги раҳбар тайинланди. Бу ҳақда Ички ишлар вазирлиги маълум қилмоқда. Ички ишлар вазирлигининг маълумот беришича, Қашқадарё вилояти Қарши тумани ички ишлар бўлими бошлиғи лавозимига подполковник Шуҳрат Искандаров тайинланган. Эслатиб ...\nchat_bubbleMuhokama yo'q visibility223\nДеҳқонобод туманининг Чоштепа қишлоғидаги машҳур жин кўприклар таъмири тугатилди ва фойдаланишга топширилди. Бу ҳақда “Қашқадарё зиёкори” мухбири хабар бермоқда. “Қашқадарё зиёкори” мухбирининг Чоштепа маҳалла фуқаролар йиғини раиси Шерзод Боллиев берган маълумотга таяниб хабар беришича, қишлоқдаги ...\nchat_bubbleMuhokama yo'q visibility273


"Эверест"га чиққан биринчи ўзбекистонлик ким?\nКирманг / Биласизми? A A A\nЎзнетда бугуннинг энг яхши хабари, шубҳасиз, Эверестни забт этган ўзбекистонлик алпинист Сергей Денисенконинг «Ўзбекистон ифтихори» фахрий унвони билан тақдирлангани ва президент совғаси — "Trailblazer"га эга бўлгани бўлди. Юртдошимизни табриклайман!\nАксарият хабар сайтлари Сергей Денисенко Эверестни забт этган биринчи ўзбекистонлик алпинист дея эълон қилишди (масалан, бугунги ЎзАдаги сарлавҳа: "Эверестни забт этган биринчи ўзбекистонлик альпинист"). Денисенко эса Непал томонидан биринчи марта Эверест чўққисига чиққан спортчи сифатида тарихда қолди. Лекин у Эверестни забт этган биринчи ўзбекистонлик эмас.\nБиринчи марта Эверест чўққисига чиққан ва Ўзбекистон байроғини дунё томига тикканлар бошқалардир.\nЎзбекистонликлар илк марта 1998 йили Ўзбекистон альпинизм терма жамоаси билан Тибет тарафдан Илёс Тухватуллин бошчилигида Эверестни забт этишган. Ўша пайтда Ислом Каримов спортчиларни табриклаган, орден ва медаллар билан тақдирлаган.\n1998 йилнинг 22 майида Ҳимолайдаги радио станциядан Президент номига алпинистлардан радиограмма келади:\n«Ўзбекистон алпинистлари дунёнинг энг юқори чўққиси — Эверест (8848 м.)ни забт этишди ва Ўзбекистон Республикаси Давлат байроғини қадашди. Бу ғалабани биз жонажон ватанимиз Мустақиллигининг етти йиллигига бағишлаймиз...»\n1998 йили Эверестга кўтарилган 9 нафар ўзбекистонлик алпинист чўққини забт этган. 2 нафар экспедиция аъзоси Олег Григорьев ва Андрей Фёдоров 8460 метрга етганда чўққини эгаллашдан вақтинчалик воз кечади. Алпинистларимиз чўққига етишларига озгина қолганда АҚШ фуқароси бўлган алпинист аёл кислороди тугаб, ҳушсиз ҳолда ётганини кўришади. О. Григорьев ва А. Фёдоров унинг ҳаётини сақлаб қолиш учун чўққига кўтарилишни тўхтатишади ва АҚШ фуқаросини 8 минг 200 метр баландликдаги қароргоҳга олиб тушишади.\nЭкспедиция аъзоси Светлана Баскакова эса Марказий Осиё хотин-қизлари ўртасида биринчи бўлиб Эверестга кўтарилган алпинист сифатида тарихда қолди.\nИлёс Тухватуллин 2004 йили ҳам Тибет тарафдан Эверестга кўтарилган (шу сабаб "Меҳнат шуҳрати" ордени билан тақдирланган)."\nКиритилди: 00:30 11.06.2021. Ўқилди: 2716 марта. Фикрлар сони: 0 та.


Tesla Model 3 электрокари учун 300 мингга яқин буюртма олди\n17:45 / 04.04.2016\nАвтомобиль ишлаб чиқаришга ихтисослашган Tesla компанияси Model 3 электромобили учун 276 минг дона олдиндан буюртмалар қабул қилди. Бу ҳақда бренд раҳбари Илон Маск ўзининг твиттердаги аккаунтида хабар берган.\n«Шанба куни охиригача Model 3 учун 276 минг дона олдиндан буюртмалар келиб тушди», — деб ёзади у.\nУнинг сўзларига кўра, олдиндан берилаётган буюртмалар кун сайин ошиб бормоқда.\nКомплектация ҳақида ҳозирча маълумот берилмаяпти. Янги моделнинг энг арзон нархи 35 минг долларни ташкил қилмоқда. Tesla линейкасидаги энг арзон электрокарга буюртма бериш учун олдиндан тўланадиган сумма 1 минг долларни ташкил қилмоқда.\nЭслатиб ўтамиз, компания раҳбари мазкур янги моделни ўтган ҳафта бошида омма эътиборига тақдим қилганди.\nИлон Маск Tesla 3 моделининг янги дизайнини намойиш этди\nTesla компанияси Model 3 учун буюртмалар қабул қилишни бошлади


2016 йилда дунёдаги энг бадавлат кишиларнинг бойлиги 237 миллиард долларга кўпайди\n14:21 / 28.12.2016\nДунёнинг энг бадавлат кишиларининг маблағи 2016 йилда 5,7 фоиз (ёки 237 миллиард доллар)га кўпайди ҳамда 4,4 триллион долларни ташкил қилди.\nBloomberg агентлигининг ёзишича, сайёранинг энг бадавлат кишилари АҚШ ва Европадаги баъзи сиёсатчиларнинг ғалабасидан фақатгина фойда кўришган. Уларнинг умумий бойлиги йил давомида кескин ўзгариб турди.\nБундай ҳолат Хитойнинг жорий йил бошидаги иқтисодий кўрсаткичлари, Буюк Британияда Европа иттифоқидан чиқиш борасидаги референдум ва АҚШ президентлиги учун бўлиб ўтган сайловларда Дональд Трампнинг ғалаба қозонгани билан боғлиқ.\nПул маблағларининг ўсиш даражаси бўйича биринчи ўрин Уоррен Баффеттга насиб этди: унинг бойлиги Трампнинг ғалабасидан сўнг 11,8 миллиард долларга кўпайди.\nAscent Private Capital Management президенти Майкл Коулнинг маълум қилишича: «Трамп томонидан АҚШ иқтисодиётининг катта қисмини қаттиқ назоратда ушлаб туриш тизимини енгиллаштирилиши бозорларга айни кунда ижобий таъсир кўрсатмоқда».\nТрамп зирҳланган янги президент лимузини олди\n23:40 / 19.04.2018\n12:21 / 19.04.2018\n11:02 / 19.04.2018


Ҳудкуш — Зикр аҳлидан сўранг\nСаволлар › Мавзу: Ақийда › Ҳудкуш\nBobur сўради 2 ой аввал\nАссалому алайкум! Аллоҳ таоло Қуръонда хар бир нарса ўлчов билан яратилгани ҳақида айтади. Мeни қизиқтиргани шуки ўз жонига қасд қилиш ёки биров бировни ўлдириб қўйиши ўша қадарнинг тугаганими ёки хали фурсат яшашга имкон бўла туриб инсон қўли билан тугатилишими? Агар бу қадардан бўлса жонга қасд қилишни сабаб дeйлик, лeкин бу сабаб катта гуноҳ. Бундан кeлиб чиқадики бу гуноҳни қилиш инсон тақдирида борми?\nАллоҳ “Тавба” сурасида марҳамат қилади:\nإِنَّ اللّهَ اشْتَرَى مِنَ الْمُؤْمِنِينَ أَنفُسَهُمْ وَأَمْوَالَهُم بِأَنَّ لَهُمُ الجَنَّةَ يُقَاتِلُونَ فِي سَبِيلِ اللّهِ فَيَقْتُلُونَ وَيُقْتَلُونَ وَعْدًا عَلَيْهِ حَقًّا فِي التَّوْرَاةِ وَالإِنجِيلِ وَالْقُرْآنِ وَمَنْ أَوْفَى بِعَهْدِهِ مِنَ اللّهِ فَاسْتَبْشِرُواْ بِبَيْعِكُمُ الَّذِي بَايَعْتُم بِهِ وَذَلِكَ هُوَ الْفَوْزُ الْعَظِيمُ۝\n111. Албатта, Аллоҳ мўминлардан уларга жаннат бўлиши эвазига уларнинг жонлари ва молларини сотиб олди. Аллоҳнинг йўлида жанг қилурлар, ўлдирурлар ва ўлдирилурлар. Бу Тавротда, Инжилда ва Қуръонда Унинг зиммасидаги ҳақ ваъдадир. Аллоҳдан кўра аҳдига вафодорроқ ким бор? Ким Аллоҳга берган аҳдига вафо қилса, бас, қилган савдоларингиздан шодланаверинг. Ана ўша буюк ютуқдир.\nУшбу оятда иймон ва Исломга кириш бир савдо иши сифатида васф қилинмоқда. Бу савдо алоқасида Аллоҳ таоло – харидор, мўмин инсон эса сотувчи. Мўмин-мусулмон бўлиш билан инсон ўз жони ва молини Аллоҳга сотади. Аллоҳ таоло эса мўмин-мусулмон бандасига «Жонингни ва молингни менинг йўлимга тиксанг, Мен бунинг эвазига жаннатни бераман», деб сотиб олади ва банданинг ўзига қайтариб бериб: “Бу жон ва молни Менинг китобим ва ҳабибимнинг суннатида баён қилган тарзда сарфлайсан. Ўзинги хоҳлаганингдек тасарруф қилишга, Мен қайтарган жойларга ва ишларга сарфлашга ҳаққинг йўқ. Шунингдек уни ўлдиришга ҳам ҳаққинг йўқ” деган. Ким савдони бузиб ўзини ўлдирса дўзахга киритишини ҳам айтган. Инсонга шунчалик ихтиёр берилган.\n«Албатта, Аллоҳ мўминлардан уларга жаннат бўлиши эвазига уларнинг жонлари ва молларини сотиб олди», дегани шу маънони англатади. «Сотиб олди», яъни савдо тугади. Шунинг учун ҳар бир мўмин-мусулмон шахс савдони бузмаслиги, Аллоҳга сотган жони ва молини беришга доим тайёр турмоғи лозим. Валлоҳу аълам!


18:30 / 02.01.2018\nБугунги кунда республикамизнинг барча соҳаларида илғор ислоҳотлар, янгиликлар, ўзгаришлар амалга оширилмоқда. Бу амалга оширилаётган ислоҳотлар жамият ривожи, халқ фаровонлигига хизмат қилиши президент томонидан бот-бот таъкидланмоқда. Бир йил ичида қабул қилинган бир неча ўнлаб қарор, фармон ва фармойишлар жамиятимизнинг барча соҳаларини кенг қамраб олди.\nБошқа соҳалар қатори таълим тизимида ҳам муҳим ва зарурий қарорлар туфайли, бир неча йиллардан бери мавжуд бўлган муаммо ҳамда камчиликларни бартараф этиш юзасидан ислоҳотлар бошлаб юборилди.\nЖумладан, Ўзбекистон Президенти Шавкат Мирзиёев 30 сентябрда мактабгача таълим тизимини бошқаришни такомиллаштириш ҳақидаги фармонни имзолагани, тўққиз йиллик мактаб таълимидан ўн бир йиллик таълим тизимига қайтилиши каби муҳим ҳужжатлар қабул қилингани, самарали таълим тизимини такомиллаштиришда ва жаҳон стандартлари асосида ташкил қилинишида муҳим аҳамиятга эга.\nМаълумки, кўпчилигимиз Япония, Жанубий Корея, АҚШ, Канада, Германия, Сингапур, Буюк Британия, Финляндия каби ривожланган давлатлар таълим тизимига ҳавас билан қараймиз. Бизнинг, янги босқичга кўтарилаётган таълим тизимимизда ҳам, мазкур давлатлар таълим тизимига намуна сифатида қараш ва керакли услубиятларни қўллаш бошланди.\n2000 йилдан буён ҳар уч йилда Иқтисодий ҳамкорлик ва ривожлантириш ташкилоти (инг, Organisation for Economic Co-operation and Development, OECD) томонидан 15 ёшгача мактаб ўқувчилари ўртасида ўтказилиб келинаётган «Ўқувчиларнинг билим даражасини баҳолаш дастури» (инг, Programme for International Student Assessment, PISA) ёрдамида дунёнинг 70га яқин давлатидан ўқувчилар қатнашишади. Мазкур дастур ёрдамида ўтказилган охирги тест натижалари шуни кўрсатмоқдаки, бугунги кунда Финляндия таълим тизими дунёда етакчилик қилмоқда. (1-жадвал)\n2016 йил Тест тадқиқотлари натижалари (PISA)\nМанба: Programme for International Student Assessment (PISA) http://www.oecd.org/pisa\nХўш, қандай ва нима сабабдан фин таълим тизими шу даражага эришди? Бу мамлакат таълим тизимини ўрганиб кўрадиган бўлсак, улар ҳам бизнинг давлатимиз томонидан қўлланиладиган мутлақо бепул ва аҳолининг турмуш даражасидан қатъи назар, шароит ҳамда имкониятлари тенг мактаб таълим тизимидан фойдаланишади.\nБу илғор мамлакатлар мактаб таълими тизимида бу ютуқларга қисқа муддатда эришмаганликларини ҳамма яхши билади. Бунга бир неча ўнлаб йиллар керак бўлган.\nВатанни ва унинг юксак келажагини кўзловчи ҳар бир фуқаро сифатида мен ҳам таълим тизимимиз ўзгача ва ўз салоҳиятига эга бўлишини, бизнинг таълим тизимимизга ҳам намуна сифатида қаралишини истайман.\nШу мақсадда, Халқ таълими вазирлигига бир нечта таклиф билдирмоқчиман.\n1. Мактаб таълимида ижтимоий-гуманитар фанлар билан бирга юқори синфларга соҳавий (иқтисод, бухгалтерия, молия, муҳандислик, солиқ, божхона, ҳуқуқшунослик, сиёсатшунослик ва бошқалар) каби фанлардан ҳам шу соҳада фаолият олиб борувчи мутахассисларни жалб қилган ҳолда энг камида ҳафтада 1 маротаба дарслар ўтилишини йўлга қўйиш;\n2. Мазкур соҳавий дарслар орқали битирувчи синфлардан (9, 10, 11) ўз қизиқиши мавжуд соҳа бўйича ўқувчиларни ажратиб олиш ва уларга кўпроқ ўзлари танлаган соҳага йўналтириш ҳамда дастлабки билим ва кўникмани беришга ҳаракат қилиш;\n3. Мактабда йўлга қўйилган соҳа дарсларига жалб қилинган мутахассисларга шу жалб қилинган давр учун, иш ҳақларини икки ҳисса орттириб, уларнинг ҳам мазкур жараёнда фаол иштирокини қўллаб-қувватлашга эришиш.\nБу жараённи жорий этиш орқали нимага эришилади?\nБиринчидан, ҳар бир мактаб ўқувчиси битирув даврига келиб, қайси соҳани танлашга қийналади ва иккиланади. Уларга, мактаб таълимида мазкур жараённи қўллаш орқали, келажакдаги аниқ соҳаларини танлашга ёрдам берилади;\nИккинчидан, ўрта мактабни тугатган ўқувчи олий ўқув юртларида ўқитиладиган соҳавий дарслардан дастлабки билим ва кўникмага эга бўлади;\nУчинчидан, мактаб таълими ва олий ўқув юрти ўртасидаги «узилиш»лар йўқолади, яъни, мактабда мутлақо бошқа таълим, олий таълим юртларида умуман бошқа таълим каби тамойиллар бартараф этилади;\nТўртинчидан, бу жараён айниқса бугунги кунда жуда зарур, сабаби ўзини оқламаган коллеж ва лицейларда берилиши зарур бўлган кўникма мактабнинг ўзида ўқувчи томонидан олинади;\nБешинчидан, 2018 йилдан жорий этилган 11 йиллик мактабларни тамомлаган ўқувчилар, уларга ўз ҳаётий билим ва тажрибалари асосида дарсларга жалб қилинган, соҳасининг етук мутахассисларига ҳавас руҳи уйғонишига, билим ҳамда тафаккурлари ошишига эришилади.\nБундан ташқари, агар мазкур жараён мактаб таълим тизимига жорий қилинса, техника ва технологияларга қизиқувчи ўқувчига мажбурлаб шеър ёдлатишдан, шоирсифат ўғил қизларимизга кимёдан қайсидир моддани ажрата олмагани учун «2» баҳо қўйишдан қутилармидик. Ахир, «бўйнидан боғланган ит овга ярамас»лигини ҳаммамиз яхши биламиз-ку?!\nБу билан, мактабда адабиёт ёки кимё фани ўқилишига қаршиман демоқчи эмасман, асло! Шунчаки, умумий ижтимоий-гуманитар фанлар билан бир қаторда, айнан, ўз соҳасини танлаш вақти келган, келажагини ўйлай бошлаган 9–11 синфдаги ёшларимизга ёрдамлашайлик, уларга келажакда «қўли енгил дўхтир», «буюк иқтисодчи олим», «гений муҳандис» бўлишларига йўл кўрсатишни айнан, мактаб таълимидан бошлайлик димоқчиман. Таълимга муаммо эмас, ечим сифатида қарашимиз зарур.


Tashkent City қурилишида 21 яшар сувоқчи саккизинчи қаватдан йиқилиб ўлди\n31 октябр 2020, Тошкент вақти: 22:16\n21 ёшли сувоқчи Tashkent City комплексида қурилиши кетаётган тўққиз қаватли турар-жой биносининг саккизинчи қаватидан тушиб кетиб, ҳалок бўлди.\nГувоҳларнинг Озодликка айтишича, Сирдарё вилоятининг Мирзаобод туман, Беруний маҳалласидан бўлган Алишер Турдибоев 27 октябр куни Tashkent City да қурилаётган тўққиз қаватли турар-жой биносининг саккизинчи қавати ташқарисида пардозлаш (сувоқ) ишларини бажараётган пайтда ҳавозадан йиқилиб кетган ва шу жойни ўзида жон таслим қилган.\nҚурилиш комплексини амалга ошираётган Asia Trading City ширкати ишчининг ўлими бўйича Олмазор тумани ИИБси суриштирув олиб бораётгани, шу суриштирув натижасига қараб унинг оиласига товон пули берилишини айтди.\nИшчи ўлими юзасидан Озодлик Олмазор тумани ИИБсидан изоҳ ололмади.\n“Tashkent city” халқаро бизнес маркази пойтахтнинг қоқ марказида 80 гектар майдонда қуриляпти. Қурилиш комплекси саккизта лотга бўлинган.\nАлишер Турдибоевнинг ҳамкасбларидан бири фожиа қурилиш комплексининг биринчи лотида рўй берганини Озодликка айтди.\nФасадда ҳавоза қўйилган, шу ҳавозани устида туриб сувоқчилик қилаётганди. Тепага кўтарилганда хавфсизлик камарини бир ечиб олади-да, ўша пайтда йиқилиб кетган\n- Фасадда ҳавоза қўйилган, шу ҳавозани устида туриб сувоқчилик қилаётганди. Тепага кўтарилганда хавфсизлик камарини бир ечиб олади-да, ўша пайтда йиқилиб кетган, - деди Озодликка гапирган марҳумнинг исмини айтмаган ҳамкасби.\nАлишер Турдибоевнинг яқинлари ҳозирча на ҳукумат ва на қурилиш ширкати унинг оиласига товон пули берганини айтди.\n- Эхтиётсизлик қилган бўлиши мумкин, лекин бу унинг айби эмас-ку, Алишер шу қурилишни деб ҳаётини йўқотди, - деди марҳумнинг қариндоши.\nҚурилиш комплексини амалга ошираётган Asia Trading City ширкати ишчининг ўлими бўйича суриштирув натижаларига қараб, марҳумнинг оиласига товон пули белгиланишини айтди.\n- Ходимларимиз жанозасига борди. Отаси, яқинларидан хабар олиб турилибди. Товон бериш масаласи кўриляпти, - деди ширкатнинг Озодлик суҳбатлашган ходими.\nTashkent city пойтахт марказидаги 80 гектарга яқин майдонда қуриляпти.\nМажмуа қурилиши доирасида пойтахтнинг "Олмазор" ва "Ўқчи" маҳаллаларидаги ҳовли-жой ва нотурар жой иншоотлари бузилган эди.\nКомплекс қурилиши 2021 йил охирида якунига етиши маълум қилинган.\nTashkent City қурилишидаги ўлим Озодликка маълум илк ҳолатдир.\nЎтган йили Тошкентдаги бошқа бир йирик комплекс Humo Arena муз саройи қурилишида 30 ёшли ишчи сарой темир устунидан йиқилиб ҳалок бўлгани ҳақда Озодлик хабар берган эди.\n“Тошкент Сити” рекламасига “татиуровкали муштумзўр” – Майк Тайсон жалб этилгани танқидга учради